(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΒ΄

Δευτέρα 30 Νοεμβρίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Κατάθεση Εκθέσεως Ειδικής Μόνιμης Επιτροπής:

Η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, η Υποεπιτροπή για τα Θέματα των Ατόμων με Αναπηρία και η Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων καταθέτουν τις εκθέσεις τους για την Α΄ Σύνοδο της ΙΗ΄ Βουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:   
 α) Προς τον Υπουργό Υγείας:   
 i. με θέμα: «Προτελευταία η Ελλάδα στις κατά κεφαλήν δαπάνες για την υγεία. Ο ΟΟΣΑ εκθέτει την Κυβέρνηση», σελ.   
 ii. με θέμα: «Σοβαρές ελλείψεις στον τομέα του ΕΚΑΒ στον Νομό Ηλείας εν μέσω της νέας έξαρσης του COVID-19», σελ.   
 iii. με θέμα: «Αίτημα παιδιάτρων για άμεση συνταγογράφηση του τεστ για Covid 19 - Δυσβάσταχτο το κόστος για τη μέση ελληνική οικογένεια», σελ.   
 iv. με θέμα: «Σοβαρές ελλείψεις στο Νοσοκομείο αναφοράς Covid19 του Αγρινίου Ανάγκη για διενέργεια γρήγορων ιχνηλατήσεων», σελ.   
 β) Προς τον Υπουργό Εργασίας και Κοινωνικών Υποθέσεων, με θέμα: «Καταγγελίες για εργοδοτικές αυθαιρεσίες αναφορικά με τους εργαζομένους στον τομέα των ταχυμεταφορέων, ταχυδιανομέων και υπαλλήλων εξωτερικών εργασιών», σελ.   
 γ) Προς τον Υπουργό Οικονομικών:  
 i. με θέμα: «Δανειακή σύμβαση χρηματοδότησης της συμβολής του ελληνικού δημοσίου από την Ευρωπαϊκή Τράπεζα Επενδύσεων (ΕΤΕπ) για την κατασκευή του Νέου Διεθνούς Αερολιμένα και ανάπλαση της έκτασης του κρατικού Αερολιμένα Ηρακλείου-Νίκος Καζαντζάκης», σελ.   
 ii. με θέμα: «Αποκλεισμός νέων επιχειρήσεων από Επιστρεπτέα Προκαταβολή», σελ.   
 iii. με θέμα: «Απαράδεκτη αδιαφορία για τη ζημιά που προκάλεσαν τα περιοριστικά μέτρα στους παραγωγούς αρωματικών φυτών», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
ΚΑΛΑΜΑΤΙΑΝΟΣ Δ. , σελ.  
ΚΕΓΚΕΡΟΓΛΟΥ Β. , σελ.  
  
Β. Επί των επικαίρων ερωτήσεων:  
ΑΡΣΕΝΗΣ Κ. , σελ.  
ΒΑΡΕΜΕΝΟΣ Γ. , σελ.  
ΒΕΣΥΡΟΠΟΥΛΟΣ Α. , σελ.  
ΒΡΟΥΤΣΗΣ Ι. , σελ.  
ΚΑΛΑΜΑΤΙΑΝΟΣ Δ. , σελ.  
ΚΑΜΙΝΗΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΖΑΜΑΝΗΣ Β. , σελ.  
ΜΑΜΟΥΛΑΚΗΣ Χ. , σελ.  
ΜΑΡΚΟΥ Κ. , σελ.  
ΣΚΥΛΑΚΑΚΗΣ Θ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΜΒ΄

Δευτέρα 30 Νοεμβρίου 2020

Αθήνα, σήμερα στις 30 Νοεμβρίου 2020, ημέρα Δευτέρα και ώρα 15.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα ότι η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, η Υποεπιτροπή για τα Θέματα των Ατόμων με Αναπηρία και η Υποεπιτροπή για την Καταπολέμηση της Εμπορίας και της Εκμετάλλευσης Ανθρώπων καταθέτουν τις εκθέσεις τους για την Α΄ Σύνοδο της ΙΗ΄ Βουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής.

Οι σχετικές εκθέσεις θα καταχωριστούν στα Πρακτικά της σημερινής συνεδρίασης.

(Οι προαναφερθείσες εκθέσεις βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών).

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με επιστολή του ο Γενικός Γραμματέας της Κυβέρνησης ενημερώνει για τις επίκαιρες ερωτήσεις, οι οποίες δεν θα συζητηθούν σήμερα και είναι οι εξής:

Η πρώτη με αριθμό 171/17-11-2020 επίκαιρη ερώτηση πρώτου κύκλου του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθού προς τον Υπουργό Υγείας, με θέμα: «Ευάλωτοι πληθυσμοί στην πανδημία: Στοχευμένη πρόληψη και ισότιμη φροντίδα» δεν θα συζητηθεί λόγω κωλύματος του Βουλευτή.

Η τρίτη με αριθμό 180/20-11-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Δημήτριου Βίτσα προς τον Υπουργό Οικονομικών, με θέμα: «Προκλητική η σιωπή της Κυβέρνησης στο ζήτημα των εργαζομένων των Ελληνικών Ναυπηγείων Α.Ε. (ΕΝΑΕ)» δεν θα συζητηθεί κατόπιν συνεννόησης.

Η δεύτερη με αριθμό 184/22-11-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Εγκληματικά πρόχειρος ο αλγόριθμος ελεγκτών κορωνοϊού στις πύλες εισόδου» δεν θα συζητηθεί κατόπιν συνεννόησης.

Η τέταρτη με αριθμό 179/20-11-2020 επίκαιρη ερώτηση δεύτερου κύκλου του Βουλευτή Β΄ Δυτικής Αττικής του ΣΥΡΙΖΑ - Προοδευτική Συμμαχία κ. Γεώργιου Τσίπρα προς τον Υπουργό Προστασίας του Πολίτη, με θέμα: «Ερωτήματα σχετικά με τον αλγόριθμο EVA που χρησιμοποιήθηκε στο άνοιγμα της χώρας στον τουρισμό» δεν θα συζητηθεί κατόπιν συνεννόησης.

Ξεκινάμε, λοιπόν, τη συζήτηση των επικαίρων ερωτήσεων με μια τετράδα ερωτήσεων, στις οποίες θα απαντήσει ο Υφυπουργός Υγείας κ. Βασίλειος Κοντοζαμάνης.

Θα συζητηθεί η τρίτη με αριθμό 189/23-11-2020 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Υγείας, με θέμα: «Προτελευταία η Ελλάδα στις κατά κεφαλήν δαπάνες για την υγεία. Ο ΟΟΣΑ εκθέτει την Κυβέρνηση».

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Το θέμα πλέον είναι πάρα πολύ γνωστό, καθώς έχουμε δει όλοι το διάγραμμα του ΟΟΣΑ και της Ευρωπαϊκής Επιτροπής με τίτλο: «Health at a glance: Europe 2020». Με βάση τα στοιχεία, η Ελλάδα, μέχρι και το τέλος περίπου της άνοιξης, μέχρι τις 29 Απριλίου, όπως είπε η Κυβέρνηση, κύριε Υφυπουργέ, ότι είναι τα στοιχεία, είναι και επίσημα πλέον τελευταία στις δαπάνες για την υγεία. Αντίστοιχα είναι τα στοιχεία και για όλες τις υπόλοιπες χώρες. Εκτός από κάποιες εξαιρέσεις, όλα τα στοιχεία αφορούν τον Απρίλιο και τον Μάιο. Οπότε, αυτά είναι τα στοιχεία του πίνακα που μας δείχνουν ότι είμαστε τελευταίοι στις δαπάνες, παρ’ όλο που ξεκινήσαμε τόσο πίσω και παρ’ όλο που έχουμε ένα Εθνικό Σύστημα Υγείας που έχει διαλυθεί μετά από δέκα χρόνια ακραίας λιτότητας, όπως επίσης και απαξίωσης που υπήρξε τα προηγούμενα χρόνια.

Αντί να επενδύσουμε σ’ αυτό το δημόσιο σύστημα υγείας, βρεθήκαμε να είμαστε οι τελευταίοι που επενδύουν, τουλάχιστον στο πρώτο κύμα πανδημίας. Απ’ ό,τι φαίνεται, μάλιστα, εκ του αποτελέσματος, όπως βλέπουμε από τις οικογένειες που θρηνούν τους συνανθρώπους μας, συνεχίζουμε να είμαστε οι τελευταίοι που επενδύουμε. Θα ήθελα να σας καλέσω, να σας παρακαλέσω, να σας κάνω έκκληση έστω τώρα να ξεκινήσετε την κατασκευή νέων ΜΕΘ, να προχωρήσετε στην πρόσληψη προσωπικού, στον εξοπλισμό των νοσοκομείων, στην επίταξη των ιδιωτικών νοσοκομείων και ξενοδοχείων όπου χρειάζεται έστω και τώρα, γιατί οι επενδύσεις που θα ξεκινήσετε τώρα, φαίνεται ότι θα μας σώσουν τουλάχιστον σε έναν μήνα από τώρα. Η μη επένδυση που έχετε επιλέξει να κάνετε για να ενισχύσετε το ιδιωτικό σύστημα υγείας, είναι αυτό που μας οδηγεί σε τρομερά κοινωνικά και ανθρώπινα αδιέξοδα.

Σας παρακαλώ να σταματήσετε. Αλλάξτε πορεία. Έχουμε πλέον και τα επίσημα στοιχεία. Δεν υπάρχει καμμία δικαιολογία. Είστε γυμνοί όσον αφορά την πολιτική σας.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας ευχαριστώ, κύριε Πρόεδρε.

Κύριε Αρσένη, έχετε εμμονές που δεν σας αφήνουν να κρίνετε με τρόπο δίκαιο και αντικειμενικό. Δεν έχετε ασκήσει εποικοδομητική κριτική και δεν εντοπίζετε τις αδυναμίες και τις παραλείψεις που λέτε, που σίγουρα θα μπορούσαν να διορθωθούν και δεν θα είχαμε κανέναν απολύτως λόγο να πράξουμε το αντίθετο.

Για παράδειγμα, μας λέτε ότι οι ΜΕΘ έχουν ήδη τελειώσει. Να σας θυμίσω ότι από τον Ιούνιο μέχρι σήμερα έχουμε ανοίξει τουλάχιστον τριακόσιες δέκα νέες κλίνες εντατικής θεραπείας στο δημόσιο σύστημα υγείας, στα κρατικά, στα δημόσια νοσοκομεία. Να μας πείτε: «Δεν φτάνουν οι τριακόσιες δέκα. Φτιάξτε παραπάνω». Έχει γίνει μία προσπάθεια όλο αυτό το χρονικό διάστημα, την οποία δυστυχώς εκμηδενίζετε και ελαχιστοποιείτε. Νομίζω ότι με αυτόν τον τρόπο δεν αναγνωρίζετε και την προσπάθεια όλων των εργαζομένων στο Εθνικό Σύστημα Υγείας, προκειμένου να ανταπεξέλθουμε στις δύσκολες συνθήκες της εποχής.

Θα ξαναπώ για μία ακόμη φορά ότι η πραγματικότητα είναι μία και οφείλετε να την αποδεχθείτε. Ενισχύσαμε το Εθνικό Σύστημα Υγείας σε προσωπικό με περισσότερους από επτά χιλιάδες επικουρικό προσωπικό και εξακόσιους πενήντα μόνιμους διορισμούς ιατρικού, νοσηλευτικού και λοιπού προσωπικού. Αυτά έχουν υλοποιηθεί το 2020. Πολλαπλασιάσαμε τις κλίνες στις μονάδες εντατικής θεραπείας με πενήντα νέες κλίνες στο νοσοκομείο «Σωτηρία», δώδεκα νέες στο Νοσοκομείο της Νίκαιας, έξι στο Νοσοκομείο της Χαλκίδας. Είναι οι πρόσφατες κλίνες που εντάχθηκαν στο σύστημα υγείας. Έχω ξαναπεί ότι τις επόμενες ημέρες μέχρι το τέλος του χρόνου θα έχουμε τριάντα νέες κλίνες στο νοσοκομείο «ΚΑΤ». Έχουμε κλίνες στον «Ερυθρό Σταυρό». Έχουμε νέες κλίνες στο «Τζάνειο». Έχουμε σε εξέλιξη ένα πρόγραμμα υλοποίησης νέων κλινών εντατικής θεραπείας μέσα από τη δωρεά κυρίως του Ιδρύματος «Σταύρος Νιάρχος».

Είναι μία προσπάθεια που αποφέρει αποτελέσματα και τα καταφέραμε σε πολύ μικρό χρονικό διάστημα, αξιοποιώντας χορηγίες και δωρεές, χωρίς κανένα ανταποδοτικό όφελος.

Αναδιοργανώσαμε, επίσης, τις λειτουργίες των νοσοκομείων και των κέντρων υγείας, πετυχαίνοντας αφ’ ενός την εξυπηρέτηση των ασθενών με κορωνοϊό και αφ’ ετέρου την απρόσκοπτη εξυπηρέτηση των επειγόντων και σοβαρών περιστατικών, αλλά και των ασθενών που ανήκουν σε ευπαθείς ομάδες, όπως οι ογκολογικοί.

Σε έναν μήνα αυξήσαμε τις μονάδες εντατικής θεραπείας από εννιακόσιες εβδομήντα εννέα που ήταν στις 29 Οκτωβρίου, σε χίλιες διακόσιες πενήντα τέσσερις στις 29 Νοεμβρίου. Αντίστοιχα, οι απλές κλίνες για κορωνοϊό μέσα σε έναν μήνα υπερδιπλασιάστηκαν. Ειδικότερα για την πόλη της Θεσσαλονίκης το αναφέρω, γιατί αυτήν τη στιγμή υπάρχει πίεση στη βόρεια Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα τελειώσω, κύριε Πρόεδρε. Ευχαριστώ για την ανοχή σας.

Μέσα σε έναν μήνα οι κλίνες ΜΕΘ σχεδόν πενταπλασιάστηκαν στη Θεσσαλονίκη και οι απλές κλίνες τριπλασιάστηκαν. Οι μονάδες εντατικής θεραπείας από σαράντα τρεις ανέρχονται σήμερα σε διακόσιες μία και οι απλές κλίνες από τετρακόσιες ενενήντα οκτώ σε χίλιες τετρακόσιες είκοσι.

Το Εθνικό Σύστημα Υγείας άντεξε. Βλέπουμε τι γίνεται σε άλλες χώρες, όπου διακομίζουν ασθενείς από τη μία χώρα στην άλλη ή νοσηλεύονται σε διαδρόμους. Αυτό δεν έχει γίνει εδώ πέρα. Αντέξαμε, αντέχουμε και θα αντέξουμε. Θα κάνουμε ό,τι είναι δυνατόν προκειμένου να ανταπεξέλθουμε με επιτυχία.

Όλα αυτά οφείλονται στην αντοχή και στην καλή προετοιμασία, στο σχέδιο που υπήρξε και βεβαίως στο προσωπικό που με αυταπάρνηση δίνει τη μάχη κάθε μέρα.

Ο ελληνικός λαός ευτυχώς γνωρίζει και κρίνει και η Κυβέρνηση κάνει και θα κάνει ό,τι είναι δυνατόν ώστε κανένας συμπολίτης μας να μη μείνει χωρίς την αναγκαία περίθαλψη.

Επικαλείστε ως ειδήμων τα στοιχεία του ΟΟΣΑ. Σας παρακαλώ να μιλάτε για πράγματα που γνωρίζετε, που έχετε ενημερωθεί επαρκώς και φυσικά που ισχύουν. Σχετικά με αυτήν τη μελέτη του ΟΟΣΑ, το «Health at a glance», που διεξήχθη από τον Οργανισμό Οικονομικής Συνεργασίας και Ανάπτυξης, διαστρεβλώνετε τα αποτελέσματα της μελέτης. Η μελέτη δεν αναφέρεται σε συνολικές κατα κεφαλήν δαπάνες για την κρίση του κορωνοϊού, όπως ισχυρίζεστε, αλλά αναφέρεται σε πρόσθετες οικονομικές ενισχύσεις του προϋπολογισμού των συστημάτων υγείας, το οποίο καθιστά σαφές ο οργανισμός. Δεν συμπεριλαμβάνει διάφορα έξοδα, όπως τα έξοδα διεξαγωγής ελέγχων ή νοσηλείας, ούτε βεβαίως τη χρήση του τακτικού προϋπολογισμού για τις ανάγκες αντιμετώπισης του κορωνοϊού, τον αξιοσημείωτο αριθμό των δωρεών, καθώς και έργα από ευρωπαϊκά προγράμματα, τα οποία ξεπερνούν τα 463 εκατομμύρια ευρώ. Μάλιστα έχουμε ζητήσει από τον Οργανισμό Οικονομικής Συνεργασίας και Ανάπτυξης να διορθώσει τους σχετικούς πίνακες, όπου ο πίνακας πάλι που αναφέρεστε έχει ημερομηνία. Τα τελευταία δεδομένα είναι τον Απρίλιο του 2020.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Τελειώνω, κύριε Πρόεδρε.

Όπως είναι γνωστό, οι πιστώσεις στον τακτικό προϋπολογισμό του Υπουργείου Υγείας για τις ανάγκες αντιμετώπισης του κορωνοϊού είναι σημαντικές, τοποθετώντας προφανώς την Ελλάδα σε πολύ υψηλότερη θέση και στη συγκεκριμένη μελέτη όπου, όπως είπα, θα διορθωθούν τα στοιχεία και βεβαίως τα αποτελέσματα μέχρι σήμερα μιλούν από μόνα τους σε ό,τι αφορά τη διαχείριση της κρίσης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, το να λέτε ότι τα αποτελέσματα μιλούν από μόνα τους, συγγνώμη, αλλά αποτελεί ύβρη.

Είπατε ότι έχουμε εμμονή και ότι δεν βλέπουμε το μεγάλο έργο της Κυβέρνησης στον χώρο της υγείας. Θέλω να μου απαντήσετε στα εξής απλά: Αν άξιζε η εμμονή της Κυβέρνησης να μην κάνει ιχνηλατήσεις, επιθετικές ιχνηλατήσεις μετά τον τριπλασιασμό των τεστ τον Σεπτέμβρη και τον Οκτώβρη, να μην πάρει μέτρα φυσικής απόστασης στα σχολεία, αν άξιζε η εμμονή της Κυβέρνησης να συνεχίσουμε να έχουμε αυτόν τον συγχρωτισμό στα μέσα μαζικής μεταφοράς, να μην μπει εγκαίρως πλαφόν στα διαγνωστικά τεστ, να μην προωθήσει τα μέτρα προστασίας της πρωτοβάθμιας υγειονομικής φροντίδας για να αποσυμφορηθούν τα νοσοκομεία.

Μιλάτε για τις ΜΕΘ που φτιάξατε, όταν η Βουλή με 8 εκατομμύρια προχώρησε σε 50 ΜΕΘ. Θα μπορούσαμε, κύριε Υφυπουργέ, αυτήν τη στιγμή να έχουμε 2.500 ΜΕΘ. Εσείς επαφίεστε μόνο στις δωρεές στην πράξη. Είναι δυνατόν; Πόσο κοστίζει το lockdown; Πόσα θα γλιτώναμε δηλαδή αν παίρνατε τα σωστά μέτρα; Το 1/16 του κόστους του τελευταίου lockdown θα αρκούσε για να έχουμε 2.500 ΜΕΘ επιπλέον. Και λέτε ότι κάνατε κάτι;

Έχετε σταματήσει τα περισσότερα χειρουργεία, πάνω από το 80%. Άνθρωποι θα χάσουν τη ζωή τους εξαιτίας της απόφασης αυτής. Και μας λέτε κιόλας ότι υπερασπίζεστε τους εργαζόμενους, που τους αφήνετε χωρίς συναδέλφους, χωρίς να μπορούν να έχουν μια αντικατάσταση, με εικοσιτετράωρες και παραπάνω βάρδιες, χωρίς μέσα, χωρίς εξοπλισμό, χωρίς ΜΕΘ; Τους έχετε αφήσει στο έλεος του κορωνοϊού και θα μας πείτε ότι μιλάτε εκ μέρους τους, όταν κατά καιρούς τούς απαγορεύετε κιόλας να μιλήσουν οι ίδιοι;

Έχει βγει βέβαια και το τελευταίο ότι οι επιστήμονες της επιτροπής διαχείρισης του κορωνοϊού έχουν στη διάθεσή τους λιγότερα στοιχεία από αυτά που δίνονται στους συντάκτες των εφημερίδων. Πραγματικά πού είναι τα επίσημα στοιχεία που πρέπει να έχει η επιτροπή στα χέρια της εγκαίρως για να μπορεί να σχεδιάσει;

Είναι προφανές σε όλους τους πολίτες ότι δεν είστε ανίκανοι, δεν είστε αδρανείς, αλλά έχετε στρατηγική επιλογή την ιδιωτικοποίηση του δημόσιου συστήματος υγείας. Αυτή είναι η ουσία. Και είναι ανατριχιαστικό ότι δεν θα παραστρατήσετε από αυτήν την απόφασή σας ακόμα και μέσω του κορωνοϊού, ακόμα και εν μέσω αυτού του Νοέμβρη που μας έχει κοστίσει σχεδόν χίλιους επτακόσιους ανθρώπους.

Πραγματικά εγώ δεν έρχομαι να σας κάνω αντιπολίτευση. Έρχομαι να σας παρακαλέσω να αλλάξετε πορεία αυτήν την στιγμή. Επενδύστε στο δημόσιο σύστημα υγείας αυτήν τη στιγμή, για να μην κάνουμε αυτήν τη συζήτηση σε έναν ή σε ενάμισι μήνα. Κάντε το, κύριε Υφυπουργέ, τώρα. Δεν σας το λέω αντιπολιτευτικά. Σας το λέω ως άνθρωπος αυτής της χώρας με πάρα πολλούς συγγενείς και φίλους στη Θεσσαλονίκη και παντού.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Αρσένη, θα ξεκινήσω από το τελευταίο που είπατε περί ιδιωτικοποίησης τους συστήματος υγείας. Το έχω πει πάρα πολλές φορές σε αυτήν την Αίθουσα. Νομίζω ότι έχουμε εξαντλήσει το θέμα. Φαίνεται δεν είναι κατανοητό και θα πρέπει να το επαναλάβουμε. Η συνεργασία με τον ιδιωτικό τομέα δεν σημαίνει σε καμμία περίπτωση ιδιωτικοποίηση του συστήματος υγείας.

Η Κυβέρνηση έχει καταστήσει σαφές ότι διασφαλίζει τον δημόσιο χαρακτήρα του συστήματος υγείας. Σε ένα Εθνικό Σύστημα Υγείας υπάρχει τόσο ο κρατικός τομέας όσο και ο ιδιωτικός. Και τώρα, που έχουμε μια κρίση, μια πανδημία, ο δημόσιος και ο ιδιωτικός τομέας πρέπει να συνεργαστούν μαζί, έτσι ώστε να ξεπεράσουμε το όποιο ζήτημα προκύψει από την πανδημία.

Βεβαίως μέχρι σήμερα σε ό,τι αφορά ειδικότερα την αντιμετώπιση του κορωνοϊού, κανένας συμπολίτης μας δεν έχει χρειαστεί να πληρώσει από την τσέπη του, εφόσον χρειάζεται περίθαλψη, φροντίδα ή οτιδήποτε άλλο έχει σχέση με την διαχείριση της πανδημίας.

Αναφερθήκατε στην ιχνηλάτηση. Ξέρετε, σε άλλα κράτη πιο προηγμένα, πιο ανεπτυγμένα, που τα κρούσματα του κορωνοϊού αυξάνονται εκθετικά, έχουν καταρρεύσει τα συστήματα ιχνηλάτησης. Το δικό μας σύστημα ιχνηλάτησης λειτουργεί άψογα και είναι ένας από τους παράγοντες που μπορούμε εγκαίρως να βρίσκουμε τις στενές επαφές των κρουσμάτων και να βλέπουμε και τις γύρω επαφές, έτσι ώστε να έχουμε στη διάθεσή μας την απαραίτητη τεκμηρίωση, προκειμένου να λαμβάνουμε τις σωστές αποφάσεις.

Μιλήσατε για τα μέτρα στα σχολεία. Υπάρχουν συγκεκριμένα μέτρα, συγκεκριμένες αποφάσεις, συγκεκριμένα πρωτόκολλα και φαίνεται και μέχρι τη στιγμή που έκλεισαν τα σχολεία ότι οι δείκτες διασποράς του κορωνοϊού ήταν πάρα πολύ μικροί στις σχολικές μονάδες.

Μιλήσατε για τη λειτουργία της πρωτοβάθμιας φροντίδας υγείας και την αποσυμφόρηση των νοσοκομείων. Αυτό κάναμε και στην αρχή της πανδημίας, αυτό κάνουμε και τώρα. Περισσότερα από εκατόν ογδόντα κέντρα υγείας και σαραντατρία περιφερειακά ιατρεία είναι σημεία εξέτασης, διαλογής και διεξαγωγής διαγνωστικού ελέγχου για τον κορωνοϊό, έτσι ώστε και να εξυπηρετήσουμε τον κόσμο και να αποσυμφορήσουμε τα νοσοκομεία από την πίεση την οποία δέχονται.

Μιλήσατε για χειρουργεία που σταμάτησαν. Τα επείγοντα και τα έκτακτα πραγματοποιούνται κανονικά ή άλλες επεμβάσεις, οι οποίες πρέπει να γίνουν, όπως παραδείγματος χάριν σε ογκολογικούς ασθενείς. Τα τακτικά χειρουργεία ναι, πράγματι, έχουν μειωθεί, προκειμένου να προστατέψουμε τόσο το υγειονομικό προσωπικό όσο και τους συμπολίτες μας που προσέρχονται στα νοσοκομεία. Αυτό γίνεται σε όλον τον κόσμο. Δεν το κάναμε μόνο εμείς. Διαβάστε τις αναφορές του Παγκόσμιου Οργανισμού Υγείας και άλλων οργανισμών που δείχνουν με τον πιο ξεκάθαρο τρόπο πώς τα κράτη αντιμετωπίζουν τη διαχείριση της πανδημίας.

Βλέπουμε τη διασπορά στο υγειονομικό προσωπικό σε άλλα κράτη. Εδώ με τα μέτρα τα οποία έχουμε πάρει, έχουμε κρατήσει τη διασπορά στο μικρότερο δυνατό σημείο.

Μιλήσατε για έλλειψη μέσων ατομικής προστασίας. Δεν νομίζω ότι έχει λείψει κάποιο είδος ατομικής προστασίας από τους εργαζόμενους στο Εθνικό Σύστημα Υγείας. Να σας θυμίσω -το έχουμε πει πολλές φορές- ότι σακούλες σκουπιδιών χρησιμοποιούσαν προηγμένα κράτη. Δεν είδαμε τέτοιες εικόνες εδώ, ούτε πρόκειται να δούμε, γιατί και διασφαλίσαμε την επάρκεια και έχουμε εξασφαλίσει ποσότητες που θα μας επιτρέψουν να διαχειριστούμε την πανδημία, εφόσον παρουσιαστούν ελλείψεις σε όλα αυτά.

Όσον αφορά τον εξοπλισμό, ήταν μια ευκαιρία να ενισχύσουμε, να ανανεώσουμε τον εξοπλισμό στο Εθνικό Σύστημα Υγείας και βεβαίως να συνεχίσουμε να το κάνουμε. Ανέφερα πριν ότι 453 εκατομμύρια ευρώ από ευρωπαϊκά προγράμματα είναι σε εξέλιξη, προκειμένου να ενισχύσουμε ακόμα περισσότερο τις δομές της χώρας μας.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε, ολοκληρώνω.

Σε καμμία, λοιπόν, περίπτωση δεν ισχύουν αυτά που λέτε. Υπάρχει σχέδιο, υπάρχει προγραμματισμός, τα έχουμε καταφέρει μέχρι στιγμής και θα τα καταφέρουμε και επαναλαμβάνω ότι δεν θα αφήσουμε πίσω κανέναν συμπολίτη μας που χρειάζεται περίθαλψη και φροντίδα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην πρώτη με αριθμό 686/19-10-2020 ερώτηση του κύκλου αναφορών – ερωτήσεων του Βουλευτή Ηλείας του ΣΥΡΙΖΑ - Προοδευτική Συμμαχία κ. Διονυσίου - Χαράλαμπου Καλαματιανού προς τον Υπουργό Υγείας, με θέμα: «Σοβαρές ελλείψεις στον τομέα του ΕΚΑΒ στον Νομό Ηλείας εν μέσω της νέας έξαρσης του COVID-19».

Κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υφυπουργέ, καταλαβαίνω ότι βρίσκεστε σε εξαιρετικά δύσκολη κατάσταση. Η χώρα μας δυστυχώς βρίσκεται σε δραματική κατάσταση με χιλιάδες κρούσματα, διασωληνωμένους και νεκρούς. Ήρθαν και τα χθεσινά δημοσιεύματα του κυριακάτικου τύπου που αναδεικνύουν και αποκαλύπτουν ότι υπήρχε διπλό σύστημα καταγραφής κρουσμάτων, με αποτέλεσμα να μην έχουν οι επιστήμονες έγκαιρα και έγκυρα στοιχεία για να πάρουν τις κατάλληλες αποφάσεις. Η αλήθεια θα αποκαλυφθεί, κύριε Υφυπουργέ, και η πραγματικότητα δεν μπορεί να κρυφτεί πίσω από την «ομίχλη» που προσπαθεί να σηκώσει η επικοινωνιακή σας διαχείριση.

Θα πρέπει να μας εξηγήσετε, όμως, με βάση και αυτά που αναφέρατε προηγουμένως πώς γίνεται το Σάββατο με εξακόσιους εννέα διασωληνωμένους να υπάρχουν συνάνθρωποί μας οι οποίοι αναμένουν για να βρουν κρεβάτι σε ΜΕΘ. Δεν βγαίνουν τα νούμερα. Εσείς λέγατε ότι έχετε χίλιες διακόσιες κλίνες ΜΕΘ. Πώς γίνεται να υπάρχουν εξακόσιοι εννέα διασωληνωμένοι και κάποιοι να μην βρίσκουν κρεβάτι ή να υπάρχει αναμονή για το κρεβάτι; Ή, λοιπόν, δεν υπάρχουν αυτά τα κρεβάτια σε ΜΕΘ ή δεν υπάρχει επαρκές προσωπικό για να λειτουργήσουν οι μονάδες αυτές που υπάρχουν.

Αυτό συμβαίνει και στην Ηλεία. Η διοίκηση ανοίγει πτέρυγες για νοσηλεία ασθενών με COVID-19, αλλά επειδή δεν έχετε φροντίσει ώστε να υπάρχει το απαραίτητο προσωπικό, γιατροί και νοσηλευτές, σε επάρκεια, αναγκάζονται να μεταφέρουν γιατρούς και νοσηλευτές από τμήμα σε τμήμα και από μονάδα σε μονάδα. Ανακυκλώνεται, δηλαδή, η ένδεια σε προσωπικό. Με «μπαλώματα» προσπαθούν οι υγειονομικοί να αντιμετωπίσουν την τραγική κατάσταση. Αυτό καταγγέλλουν και οι ίδιοι οι εκπρόσωποί τους.

**ΠΡΟΕΔΡΕΥΩΝ (Νικήτας Κακλαμάνης):** Περάστε, όμως, στην ερώτηση γιατί τελειώνει ο χρόνος σας.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Θα πάρω, κύριε Πρόεδρε, και ένα λεπτό από τη δευτερολογία μου.

Γιατί συμβαίνει, λοιπόν, αυτό; Επειδή δεν προσλάβατε, επαναλαμβάνω, επαρκές ιατρικό και νοσηλευτικό προσωπικό για να δώσει τη μάχη κατά του ιού αυτήν τη στιγμή που θα πρέπει όλες οι υγειονομικές μονάδες της Ηλείας να δώσουν τη μάχη κατά του ιού.

Στο σημείο αυτό, κύριε Πρόεδρε, θα ήθελα να ευχαριστήσω δημόσια το προσωπικό των υγειονομικών μονάδων. Πρόσφατα νοσηλεύτηκε πολύ δικό μου πρόσωπο, πολύ δικός μου άνθρωπος στο νοσοκομείο του Πύργου -όχι με κορωνοϊό, με άλλο νόσημα- και επιβεβαίωσα ο ίδιος από κοντά την αυταπάρνηση, τον επαγγελματισμό, αλλά και το σε ποιες αντίξοες συνθήκες δίνουν τη μάχη οι υγειονομικοί μας κατά του ιού στην προσπάθειά τους να νοσηλεύσουν τους ασθενείς. Τους ευχαριστώ από καρδιάς ξανά.

Και στο ΕΚΑΒ Ηλείας οι ελλείψεις είναι τεράστιες. Ο τομέας του ΕΚΑΒ στην Ηλεία από τον Σεπτέμβριο του 2019 εξυπηρετείται από την Πάτρα και το Κέντρο ΕΚΑΒ δυτικής Ελλάδας. Καταγγέλλεται ότι οι επικοινωνίες γίνονται μέσω κινητού τηλεφώνου και όχι μέσω ασυρμάτου. Καταργήσατε την απευθείας κλήση του 166 στον Πύργο και λειτουργεί πλέον στην Πάτρα, δηλαδή πολίτες παίρνουν τηλέφωνο στο 166, βγαίνει το τηλεφωνικό κέντρο Πάτρας και μετά προσπαθεί να συνδεθεί με Ηλεία.

Επιπλέον, διασώστες από την Ηλεία υπηρετούν καθημερινά, δίνουν υπηρεσίες στο Κέντρο του ΕΚΑΒ στην Πάτρα. Σ’ αυτές τις ελλείψεις προστίθενται και αυτοί που υποχρεωτικώς απουσιάζουν από την εργασία τους λόγω ύπαρξης κρουσμάτων κορωνοϊού. Και στα ασθενοφόρα η κατάσταση είναι απελπιστική. Τα έξι ασθενοφόρα της Ηλείας δεν λειτουργούν. Είναι για επισκευές. Λειτουργούν μόνο τρία τα οποία έχουν έρθει από την Πάτρα.

Ερωτάται, λοιπόν, ο κύριος Υφυπουργός: Για ποιον λόγο ο στόλος των ασθενοφόρων του νομού Ηλείας βρίσκεται παροπλισμένος; Γίνεται η αναγκαία συντήρηση των ασθενοφόρων που επιχειρούν; Για ποιους λόγους και με ποια διαδικασία εκτελείται υπηρεσία τηλεφωνητή σε καθημερινή βάση από το προσωπικό της Ηλείας στο τηλεφωνικό κέντρο της Πάτρας; Υφίσταται -και σε ποιο σημείο βρίσκεται- διαγωνισμός ή σχεδιασμός για προσλήψεις στο ΕΚΑΒ και στις άλλες υγειονομικές ομάδες, όπως επίσης και για ασθενοφόρα;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, στο πρώτο σκέλος που ήταν άσχετο με την ερώτηση, με τη γενικότερη έννοια βεβαίως ήταν ο τομέας υγείας, έχετε νομίζω ήδη απαντήσει, απαντώντας στον κ. Αρσένη. Άρα, επικεντρωθείτε στο κομμάτι του ΕΚΑΒ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Δεν έχει απαντήσει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κατά τη γνώμη σας. Έχει πει και για τις μονάδες ΜΕΘ και όλα αυτά. Επί πέντε λεπτά απαντούσε στον κ. Αρσένη.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Είναι συγκεκριμένη η ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καλαματιανέ, σας άφησα τεσσεράμισι λεπτά. Μπορούσα να σας είχα σταματήσει, γιατί άλλο έλεγε η ερώτησή σας και για άλλο θέμα μιλήσατε.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Και τα άλλα σχετικά ήταν.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Παρά ταύτα είναι απόγευμα, έχουμε λίγο άπλα, δεν θα χαλάσουμε τις καρδιές μας, αλλά έχει ήδη απαντήσει σε αρκετά.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Για αυτά που ανέφερε επιπλέον στο πρώτο μέρος της τοποθέτησής του ο κ. Καλαματιανός, θα μας δοθεί η ευκαιρία στο πλαίσιο του κοινοβουλευτικού ελέγχου να απαντήσουμε. Γιατί πολλές φορές οι κύριοι Βουλευτές της Αντιπολίτευσης, ενώ έχει συγκεκριμένο αντικείμενο η ερώτηση, αναπτύσσουν θέματα που δεν έχουν σχέση με τις ερωτήσεις τις οποίες υποβάλλουν.

Κύριε Καλαματιανέ, θα παρακαλούσα πολύ να ελέγξετε στο κόμμα σας τους αριθμούς που μας λέτε και τα νούμερα, γιατί μιλήσατε για ανθρώπους που περιμένουν μια μονάδα εντατικής θεραπείας. Δεν νομίζω ότι έχει μείνει κάποιος συνάνθρωπός μας με κορωνοϊό εκτός μονάδος. Μας λέγατε για το Νοσοκομείο «Σωτηρία» και τη μονάδα εντατικής θεραπείας που σχεδόν κοντεύει να γεμίσει αυτή η μονάδα και μας είπατε ότι δεν λειτουργούν. Δεν θέλω να σας υπενθυμίσω βέβαια σε τι κατάσταση παραλάβαμε το Εθνικό Σύστημα Υγείας κι έρχεστε σήμερα χωρίς ίχνος αυτοκριτικής να μας κουνήσετε το δάχτυλο.

Θα ήθελα να πάω κατευθείαν στην απάντηση της ερώτησης σε ό,τι αφορά το Εθνικό Κέντρο Άμεσης Βοήθειας. Από την αρχή της πανδημίας το ΕΚΑΒ έχει τεθεί σε πλήρη επιχειρησιακή ετοιμότητα μαζί με το Εθνικό Κέντρο Επιχειρήσεων. Τα στελέχη και το προσωπικό βρίσκονται στην πρώτη γραμμή ανάσχεσης και καταπολέμησης της πανδημίας και βεβαίως, το Υπουργείο Υγείας σε συνεργασία με τη διοίκηση του ΕΚΑΒ έχει αναλάβει όλες εκείνες τις πρωτοβουλίες που απαιτούνται, προκειμένου να το ενισχύσουμε και να διευρύνουμε το έργο το οποίο επιτελεί.

Ενδεικτικά μεταξύ άλλων να ενημερώσω ότι το ΕΚΑΒ χρηματοδοτήθηκε εκτάκτως με οικονομικούς πόρους για την κάλυψη όλων εκείνων των αναγκών που απαιτήθηκαν για την αντιμετώπιση της πανδημίας. Υλοποιήθηκαν προσλήψεις επικουρικού προσωπικού, διασφαλίστηκε η συνεχής ροή υλικών και μέσων από τις κεντρικές αποθήκες υγειονομικού υλικού του Υπουργείου Υγείας, δρομολογήθηκαν ενέργειες ανανέωσης και ενίσχυσης του στόλου των ασθενοφόρων από κοινοτικούς και εθνικούς πόρους και ειδικότερα σε ό,τι αφορά τον τομέα Ηλείας του ΕΚΑΒ 3 Πατρών, σας γνωρίζουμε ότι αυτήν τη στιγμή επιχειρούν καθημερινά τέσσερα ασθενοφόρα ανά βάρδια. Σε αυτό το σημείο να σας θυμίσω ότι επί των ημερών σας επιχειρούσαν τρία ασθενοφόρα το πρωί, τρία το απόγευμα και δύο τη νύχτα, δηλαδή ένα λιγότερο ανά βάρδια, ενώ σήμερα είναι τέσσερα το πρωί, τέσσερα το απόγευμα και τρία τη νύχτα.

Η συντήρηση των ασθενοφόρων γίνεται σε τακτά χρονικά διαστήματα με βάση τα οριζόμενα από τους κατασκευαστές, με πρωταρχικό γνώμονα την ασφάλεια των πληρωμάτων και του διακομιζόμενου ασθενή. Οι όποιες βλάβες αντιμετωπίζονται άμεσα, ενώ μέχρι την αποκατάσταση της βλάβης υπάρχει κάλυψη από ασθενοφόρο άλλου τομέα του παραρτήματος.

Να ενημερώσω δε ότι τις επόμενες ημέρες παραδίδονται για επιχειρησιακή χρήση δύο ασθενοφόρα που βρίσκονται στο συνεργείο προς επισκευή για αλλαγή κινητήρα, ενώ ακολουθεί και ένα τρίτο τις επόμενες ημέρες πριν το τέλος του έτους.

Σε ό,τι αφορά τη μεταφορά του τηλεφωνικού κέντρου Ηλείας στην Πάτρα, δρομολογήθηκε για καθαρά επιχειρησιακούς λόγους, καθώς και για την αρτιότερη διαχείριση των σημάτων. Η απασχόληση των διασωστών με καταγωγή από την Ηλεία κρίθηκε αναγκαία λόγω εντοπιότητας, επειδή έχουν καλύτερη γνώση της γεωγραφίας αλλά και των ιδιαιτεροτήτων της περιοχής. Να σημειώσω ότι ενώ αρχικά οι βάρδιες του ανωτέρω προσωπικού ανέρχονταν σε δεκαπέντε την εβδομάδα πλέον έχουν μειωθεί σε πέντε εβδομαδιαίως. Επομένως, ο τομέας του ΕΚΑΒ στην Ηλεία έχει ενισχυθεί με επικουρικό προσωπικό πέντε διασωστών.

Αρχικά κατόπιν αιτήματος της διοίκησης του ΕΚΑΒ εγκρίθηκαν δώδεκα θέσεις έτσι ώστε να ενισχυθούν οι τομείς σε Πύργο, Αμαλιάδα, Βάρδα και Ζαχάρω με τρία άτομα ο καθένας. Δυστυχώς, οι αιτήσεις που έγιναν και υλοποιήθηκαν σε προσλήψεις ήταν πέντε. Προκειμένου να υπάρξει κάλυψη και των επτά θέσεων, που παραμένουν κενές, σε συνεργασία με την 6η ΥΠΕ, το ΕΚΑΒ έχει προβεί στις απαιτούμενες ενέργειες έτσι ώστε να υπάρξει πλήρωση των θέσεων αυτών. Από το ΕΚΑΒ Πάτρας διαπιστώθηκε πως υπάρχουν διασώστες με καταγωγή από την Ηλεία που πρόσφατα απόκτησαν την πιστοποίηση διασώστη πληρώματος ασθενοφόρου και δεν είχαν προλάβει την προηγούμενη διακήρυξη.

Σε ό,τι αφορά την ενίσχυση του στόλου των ασθενοφόρων του παραρτήματος δυτικής Ελλάδας -ΕΚΑΒ 3 Πατρών- θέλω να σας ενημερώσω ότι έχει μόλις ολοκληρωθεί η προμήθεια μέσω ιδίων πόρων τριών κινητών ιατρικών μονάδων, ενός ασθενοφόρου μικρού όγκου για το οποίο αναμένεται η υπογραφή σύμβασης με τον ανάδοχο. Είμαστε στην τελική φάση του διαγωνισμού για δέκα ασθενοφόρα με μία μοναδική εταιρεία που συνεχίζει τον διαγωνισμό ύστερα από απόφαση προδικαστικής προσφυγής υπέρ αυτής. Σύντομα τα ανωτέρω ασθενοφόρα θα κατανεμηθούν σε όλους τους τομείς του παραρτήματος και μέρος αυτών θα καταλήξει στους τομείς που βρίσκονται στην Ηλεία.

Επιπρόσθετα, έχουν ξεκινήσει επαφές του ΕΚΑΒ με την Περιφέρεια Δυτικής Ελλάδος, ώστε να γίνει επιπλέον προμήθεια ασθενοφόρων μέσω των περιφερειακών επιχειρησιακών προγραμμάτων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υφυπουργέ, είπα ότι αυτοί οι ασθενείς με COVID-19 βρίσκονταν σε αναμονή και δεν απαντήσατε αν πράγματι περίμεναν οι άνθρωποι αυτοί να βρουν κρεβάτι.

Άρα, εσείς λέτε ότι υπάρχει επάρκεια προσωπικού και μπορούν να λειτουργήσουν όλες οι μονάδες με το προσωπικό που υπάρχει σήμερα ή μεταφέρετε γιατρούς, όπως γίνεται και στην Ηλεία, από τμήμα σε τμήμα και από μονάδα σε μονάδα για να ανταπεξέλθετε; Και γιατί δεν προσλαμβάνετε μόνιμο προσωπικό, επιτέλους;

Έρχομαι τώρα στο θέμα του ΕΚΑΒ. Το 2018 ξεκίνησε διαγωνισμός για να υπάρξει προμήθεια δέκα ασθενοφόρων στο ΕΚΑΒ δυτικής Ελλάδας, τριών κινητών ιατρικών μονάδων -ΚΙΜ- και ένα ασθενοφόρο επειγόντων. Δηλαδή, σύνολο δεκατεσσάρων οχημάτων. Ο διαγωνισμός έφτασε σε κάποιο σημείο. Μέχρι σήμερα δεν έχει ολοκληρωθεί αυτός ο διαγωνισμός. Πότε προβλέπεται να ολοκληρωθεί και πότε επιτέλους αυτά τα ασθενοφόρα θα διατεθούν στο ΕΚΑΒ δυτικής Ελλάδας για να πάρει και η Ηλεία αυτό που της αντιστοιχεί;

Αναφερθήκατε προηγουμένως στην πρόσληψη δώδεκα ατόμων επικουρικού προσωπικού. Δώδεκα είχαν οριστεί αρχικά. Τελικά είπατε κι εσείς ότι σήμερα βρίσκονται πέντε. Τις υπόλοιπες επτά θέσεις θα τις επαναπροκηρύξετε;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ναι.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Θα τις επαναπροκηρύξετε, λοιπόν. Το λέτε σήμερα. Αναμένουμε να το δούμε. Μόνιμο προσωπικό πότε υπολογίζετε ότι θα έχουμε; Θα γίνει κάποια προκήρυξη για μόνιμο προσωπικό στο ΕΚΑΒ, αλλά και για υγειονομικό προσωπικό συνολικά, για να πληρωθούν οι πολλές κενές θέσεις που υπάρχουν στην Ηλεία και στις νοσηλευτικές μονάδες;

Οι εκπρόσωποι των εργαζομένων καταγγέλλουν ότι οι ελλείψεις είναι τεράστιες και σε οχήματα και σε προσωπικό. Αναμένουμε τις απαντήσεις σας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ. Έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Καλαματιανέ, απάντησα σε ό,τι αφορά στους διαγωνισμούς για την προμήθεια οχημάτων. Αναμένεται από τον ανάδοχο η παράδοση τριών κινητών ιατρικών μονάδων. Αναμένεται η υπογραφή σύμβασης από τον ανάδοχο για ένα ασθενοφόρο μικρού όγκου. Για δέκα ασθενοφόρα, σας είπα, ότι βρισκόμαστε στην τελική φάση με μία μοναδική εταιρεία που συνεχίζει στον διαγωνισμό ύστερα από απόφαση προδικαστικής προσφυγής.

Επίσης, είπα ότι θα προκηρυχθούν ξανά οι θέσεις προκειμένου να καλυφθούν οι θέσεις πληρωμάτων διασωστών στο ΕΚΑΒ. Είναι ένα πρόβλημα το ότι ναι μεν προκηρύχθηκαν αυτές οι δώδεκα θέσεις αλλά είχαμε την κάλυψη μόνο των πέντε θέσεων. Να σας θυμίσω ότι οι μετακινήσεις γιατρών γίνονταν και γίνονται όλα τα χρόνια όχι μόνο γιατρών αλλά και λοιπού προσωπικού. Και αυτή τη στιγμή η χώρα, όλος ο πλανήτης, όλος ο κόσμος, αντιμετωπίζει μια έκτακτη κατάσταση. Το βλέπουμε. Λογικό είναι να υπάρχουν μετακινήσεις προκειμένου να αντιμετωπίσουμε αυτές τις καταστάσεις.

Αναφέρθηκα στο γεγονός ότι έχουν ήδη πραγματοποιηθεί από την αρχή της πανδημίας περισσότερες από επτά χιλιάδες προσλήψεις επικουρικού προσωπικού, ενώ ο αρχικός σχεδιασμός μας ήταν για δύο χιλιάδες προσλήψεις. Επιπλέον, ήδη μέσα στο 2020 εξακόσιοι και πλέον γιατροί έχουν μόνιμες θέσεις, έχουν ενταχθεί στο σύστημα υγείας.

Είχαμε πει ότι μέχρι το τέλος του έτους χίλιες τετρακόσιες είκοσι μία θέσεις γιατρών διαφόρων ειδικοτήτων θα είναι στο σύστημα υγείας. Και πλέον αυτών των γιατρών ήδη τις προηγούμενες ημέρες ο ίδιος ο Πρωθυπουργός ανακοίνωσε διακόσιες πενήντα θέσεις γιατρών που υπηρετούν σε μονάδες εντατικής θεραπείας ως επικουρικοί, προκειμένου να γίνουν μόνιμες αυτές οι θέσεις. Άρα και μόνιμες θέσεις προκηρύσσονται και υπάρχει συγκεκριμένο σχέδιο, έτσι ώστε να καλύψουμε τα όποια κενά υπάρχουν στο σύστημα υγείας.

Επιπλέον, να σας πω ότι τις επόμενες ημέρες θα προκηρυχθούν δεκαέξι θέσεις ιατρών για το ΕΚΑΒ, διότι υπάρχουν κενές θέσεις γιατρών, προκειμένου το ΕΚΑΒ να αντιμετωπίσει την έλλειψη αυτή την οποία έχει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Προχωράμε στη δεύτερη με αριθμό 857/21-10-2020 ερώτηση του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής, κ. Βασίλειου Κεγκέρογλουπρος τον ΥπουργόΥγείας, με θέμα: «Αίτημα παιδιάτρων για άμεση συνταγογράφηση του τεστ για COVID-19. Δυσβάσταχτο το κόστος για τη μέση ελληνική οικογένεια».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε από την πρώτη στιγμή που εκδηλώθηκε η πανδημία το Κίνημα Αλλαγής είχε επισημάνει την ανάγκη για όσο το δυνατόν περισσότερα διαγνωστικά τεστ, προκειμένου να ελεγχθεί αποτελεσματικά η διάδοση του κορωνοϊού.

Το Υπουργείο, ο ΕΟΔΥ, η πολιτεία κράτησαν μια σταθερή, αλλά κατά την άποψή μας λαθεμένη άποψη και διεξάγονταν τεστ μόνο σε άτομα με ύποπτα συμπτώματα. Θεωρούμε ότι η απόφαση που πήρατε πρόσφατα για να αντιμετωπίσετε την μεγάλη αύξηση του κόστους που πλήρωναν οι πολίτες στα ιδιωτικά εργαστήρια, αυτό δηλαδή που αφορά τη διατίμηση, έχει σχέση με την δικιά σας στάση που οκτώ μήνες τώρα δεν ακούγατε τις προτάσεις μας αφ’ ενός για την διατίμηση και αφ’ ετέρου για τη συνταγογράφηση τουλάχιστον για τις ευπαθείς ομάδες και τα παιδιά.

Ερχόμαστε, λοιπόν, σήμερα και συνεχίζετε να μην συνταγογραφείτε το τεστ για τα παιδιά, συνεχίζετε να μην συνταγογραφείτε για ευαίσθητες ομάδες, συνεχίζετε να μην συνταγογραφείτε για συγκεκριμένο αριθμό, βεβαίως όχι απεριόριστα για τους πολίτες. Θα θέλαμε να δούμε αν, ταυτόχρονα με την επανεξέταση της θέσης σας και την επιβολή διατίμησης, μήπως έχετε επανεξετάσει και την άποψη ότι δεν πρέπει να συνταγογραφούνται τα τεστ; Μήπως έχετε έρθει δηλαδή στην θέση εκείνη που λέει ότι επανεξετάζετε μια λαθεμένη άποψη γιατί αυτό επιβάλλεται από τις εξελίξεις, αλλά και την κατάσταση στην κοινωνία και στην κάθε οικογένεια που καλείται να πληρώσει ένα παραπάνω κόστος;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Αναφέρεστε, κύριε Κεγκέρογλου, υποθέτω στο μοριακό όχι στο γρήγορο τεστ; Έτσι δεν είναι; Το διευκρινίζω για να είναι πιο σαφής η απάντηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχει και σημασία οικονομική.

**ΠΡΟΕΔΡΕΥΩΝ (Νικήτας Κακλαμάνης):** Επειδή είναι δύο τα τεστ που κυκλοφορούν, για να ξέρει ο κύριος Υπουργός.

Ορίστε, κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Κεγκέρογλου, η πολιτεία καλύπτει την ανάγκη όλων χωρίς εξαιρέσεις για διενέργεια διαγνωστικών ελέγχων για κορωνοϊό στις δομές του Εθνικού Συστήματος Υγείας χωρίς καμμία οικονομική επιβάρυνση. Όποιος πρέπει να κάνει το τεστ το κάνει στις δημόσιες δομές, χωρίς καμμία οικονομική επιβάρυνση το επαναλαμβάνω. Και αυτός είναι και ένας από τους λόγους που δεν χρειάζεται συνταγογράφηση για το τεστ από τη στιγμή που το καλύπτει το τεστ το Εθνικό Σύστημα Υγείας.

Αναφερθήκατε με συγκεκριμένα ερωτήματα στα παιδιά, στους μαθητές, στα σχολεία. Σε ένα κομμάτι της ερώτησής σας ρωτάτε αν εξετάζεται το ενδεχόμενο να ενταχθούν παιδίατροι στις επιτροπές και στα κέντρα λήψης αποφάσεων. Σας ενημερώνω ότι ήδη στην Επιτροπή Αντιμετώπισης Εκτάκτων Συμβάντων Δημόσιας Υγείας υπάρχουν πέντε παιδίατροι.

Επίσης, σε ό,τι αφορά τις ενέργειες με τις βεβαιώσεις υγείας την παιδιάτρων, επιτρέψτε μου να σας πω το εξής: Τα παιδιά με ύποπτα συμπτώματα -τώρα, βέβαια, τα σχολεία είναι κλειστά, αλλά ίσχυε τον προηγούμενο καιρό- δεν πηγαίνουν στο σχολείο. Κανείς παιδίατρος δεν εξαναγκάζεται να υπογράψει βεβαίωση χωρίς να έχει γίνει πρώτα η σχετική εξέταση.

Επίσης, η Εθνική Επιτροπή Εμπειρογνωμόνων, λαμβάνοντας υπ’ όψιν τη διεθνή βιβλιογραφία και δημοσιευμένες μελέτες, έχει αποφασίσει για τα εξής σχετικά με τον χρόνο επιστροφής επιβεβαιωμένου κρούσματος στο σχολείο: δέκα ημέρες από την έναρξη των συμπτωμάτων, εφόσον έχουν παρέλθει τρία 24ωρα απυρεξίας και βελτίωση των συμπτωμάτων. Σημειώνεται, δε, ότι σε σπάνιες, σε ειδικές καταστάσεις το διάστημα από την έναρξη των συμπτωμάτων μπορεί να φτάσει τις είκοσι ημέρες, σύμφωνα με γνώμη του θεράποντος ιατρού.

Διευκρινίζεται, επίσης, ότι για την επιστροφή επιβεβαιωμένου κρούσματος στο σχολείο δεν χρειάζεται να γίνει νέο τεστ και σημειώνονται περισσότερες διευκρινιστικές λεπτομέρειες για το θέμα αυτό.

Σε ό,τι αφορά το θέμα της ιατρικής βεβαίωσης, αποσαφηνίζεται ρητά ότι για την επιστροφή -επαναλαμβάνω- δεν απαιτείται, δεν είναι απαραίτητη η προσκόμιση ιατρικής βεβαίωσης. Το ίδιο ισχύει και στις περιπτώσεις μαθητών που εκδήλωσαν συμπτώματα, τα οποία τελικά δεν αποδόθηκαν στον κορωνοϊό.

Βεβαίως, τα σχολεία είναι κλειστά τώρα και όλα αυτά ισχύουν στην περίπτωση που λειτουργούσαν κανονικά.

Τέλος, σε ό,τι αφορά τις σχολικές μονάδες ή μεμονωμένες τάξεις και τα παιδιά που είναι αναγκασμένα να μείνουν σε καραντίνα, νομίζω ότι τώρα που τα σχολεία είναι κλειστά, όλοι οι μαθητές παρακολουθούν μαθήματα τηλεκπαίδευσης και άρα κανένας μαθητής δεν υστερεί σε ό,τι αφορά την ύλη των μαθημάτων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η ερώτηση έχει υποβληθεί, βεβαίως, στις 21 Οκτωβρίου και τα πράγματα που ίσχυαν πριν το δεύτερο καθολικό κλείσιμο, ήταν διαφορετικά από αυτά που ισχύουν σήμερα σε σχέση με τις επαφές.

Παρ’ ότι, όμως, έχουν αλλάξει οι συνθήκες, παραμένει το βασικό ερώτημα που έχει να κάνει με τη δυνατότητα συνταγογράφησης του μοριακού τεστ, όπως αναφέρεται στην ερώτηση και συμπλήρωσε ο Πρόεδρος, για τους μαθητές και -το επεκτείνω εγώ- για τις ευαίσθητες -γιατί όχι;- τις ευπαθείς κοινωνικές ομάδες. Για ποιο λόγο; Όχι μόνο εξαιτίας του κόστους, διότι με τη διατίμηση, στην οποία, τελικά, προβήκατε, έχει μειωθεί σε ένα βαθμό αυτό το κόστος. Όμως, δεν είναι μόνο θέμα κόστους. Είναι και το θέμα της αποσυμφόρησης της κινητικότητας στα νοσοκομεία.

Θεωρώ, δηλαδή, ότι θα έπρεπε και από αυτήν την πλευρά να το έχει δει το Υπουργείο και να αξιοποιήσει τη δυνατότητα αυτή που υπάρχει. Και δεν στέκει αυτό που ακούγεται, «Μα, αφού γίνεται στο νοσοκομείο γιατί να συνταγογραφείται;», διότι μια σειρά από εξετάσεις -το ξέρετε πολύ καλά και αλίμονο!- γίνονται στα νοσοκομεία, αλλά, ταυτόχρονα, συνταγογραφούνται. Αλίμονο αν δεν συνταγογραφούνταν.

Είναι, λοιπόν, κάτι το οποίο πρέπει να το επανεξετάσετε. Και δεν λέω αυτό να συνταγογραφείται ντε και καλά απεριόριστα -αν είναι δυνατόν!- ή χωρίς την ιατρική σύσταση και χωρίς την ιατρική γνωμοδότηση που καθιστά αναγκαίο το τεστ. Μιλάω για συγκεκριμένες περιπτώσεις που έχουν να κάνουν κυρίως με παιδιά και ευπαθείς ομάδες και ευρύτερα, βεβαίως, τους πολίτες, όπου αυτό κρίνεται από τον γιατρό απαραίτητο και αναγκαίο, και οπωσδήποτε για αυτούς που με την ιχνηλάτηση φαίνεται ότι ήρθαν σε επαφή με βεβαιωμένα κρούσματα.

Διότι –το γνωρίζετε πολύ καλά- με επιβεβαιωμένα κρούσματα έρχονται σε επαφή συγκεκριμένοι άνθρωποι και η σύσταση δεν είναι με την προϋπόθεση να πάει να κάνει το τεστ, αλλά να κάτσει δεκατέσσερις μέρες μακριά. Το ξέρετε ότι στην πράξη αυτό συμβαίνει. Εάν όμως, υπάρχει η δυνατότητα της ηλεκτρονικής συνταγογράφησης με προτεραιότητα το μοριακό τεστ για παιδιά και ευπαθείς ομάδες, τότε θα υπήρχε και η ασφάλεια του αποτελέσματος του τεστ προκειμένου να γνωρίζει τι ακριβώς συμβαίνει κι έτσι να έχουμε μεγαλύτερα και καλύτερα αποτελέσματα στην ανάσχεση της μετάδοσης του κορωνοϊού.

Σας καλούμε λοιπόν, όπως κάνατε με την διατίμηση, δυστυχώς οχτώ μήνες μετά, να κάνετε και με την ηλεκτρονική συνταγογράφηση των τεστ κατά προτεραιότητα για μαθητές και ευπαθείς ομάδες.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Κεγκέρογλου, η διαχείριση της πανδημίας είναι βεβαίως διαφορετική σε σχέση με τη διαχείριση χρονίων νοσημάτων ή άλλων νοσημάτων που πραγματικά συνταγογραφούνται εξετάσεις και εκτελούνται αντίστοιχα. Εδώ επαναλαμβάνουμε ότι είναι μια ιδιαίτερη περίπτωση. Όποιος πρέπει να κάνει το τεστ, όποιος πληροί τις προϋποθέσεις, τότε το κάνει χωρίς κόστος στις δημόσιες δομές και όχι μόνο στα νοσοκομεία.

Αυτήν την στιγμή –το είπα και σε προηγούμενη ερώτηση συναδέλφου σας- υπάρχουν εκατόν ογδόντα κέντρα υγείας και σαράντα τρία περιφερειακά ιατρεία όπου οι πολίτες μπορούν να προσέρχονται, να αξιολογείται το περιστατικό και να διεξάγεται διαγνωστικός έλεγχος. Έχουμε διευρύνει επίσης την παραγωγική μας δυνατότητα σε αποτελέσματα όχι μόνο με τη χρήση των μοριακών ελέγχων, αλλά και με τη χρήση των ταχέων αντιγόνων. Είμαστε από τις πρώτες χώρες που τα φέραμε και βλέπουμε και την ευρωπαϊκή στρατηγική που αναφέρεται πλέον στη χρήση των ταχέων αντιγονικών ελέγχων.

Και επειδή και σε ένα σκέλος της ερώτησής σας μιλάτε ότι σε διάφορες χώρες δημιουργούνται δομές ελεύθερων σημείων για COVID-19 τεστ, έχουμε πει ότι γίνονται και θα γίνονται και στοχευμένες παρεμβάσεις σε ό,τι αφορά τον έλεγχο να δούμε και επιδημιολογικά, αλλά να δούμε και τη διασπορά του ιού σε συγκεκριμένες κλειστές δομές, όπως είναι οι φυλακές, όπως είναι τα γηροκομεία ή οι μονάδες φροντίδας των ηλικιωμένων. Και θα υπάρξουν και στοχευμένες δράσεις έτσι ώστε να δούμε σε επίπεδο πληθυσμού πώς εξελίσσεται η νόσος αυτή.

Επομένως, έχουμε όλα τα όπλα στη διάθεσή μας και τα χρησιμοποιούμε προκειμένου και να εντοπίζουμε εγκαίρως τις περιπτώσεις του κορωνοϊού και μέσω κυρίως του συστήματος ιχνηλάτησης -που είπατε- να κάνουμε τεστ και στις επαφές και όπου αλλού χρειάζεται σύμφωνα με τα πρωτόκολλα. Νομίζω ότι αυτό φαίνεται και από τα νούμερα ότι αυξάνονται διαρκώς τα τεστ και θα τα αυξήσουμε ακόμη περισσότερο. Υπάρχει παραγωγική δυνατότητα στη χώρα. Και κανένας συμπολίτης μας δεν θα στερηθεί αυτής της υπηρεσίας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Επιβαρύνονται, όμως, κύριε Υπουργέ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Καλύπτονται από το κράτος, κύριε Κεγκέρογλου. Είναι δωρεάν εφόσον –είπαμε- κάποιος πρέπει να κάνει το τεστ. Κανένας συμπολίτης μας δεν έχει πληρώσει από την τσέπη του εφόσον πρέπει να κάνει το τεστ. Βεβαίως εάν κάποιος θέλει να το κάνει μόνος του, προστρέχει στον ιδιωτικό τομέα.

Σε κάθε περίπτωση το κράτος τόσο το τεστ όσο και οποιοδήποτε άλλο είδος περίθαλψης, νοσηλείας, φροντίδας έχει να κάνει με τον κορωνοϊό καλύπτει στο 100% τα έξοδα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και κλείνουμε τον πρώτο κύκλο, αναφορικά με το Υπουργείο Υγείας, με την τρίτη με αριθμό 445/13-10-2020 ερώτηση του κύκλου αναφορών – ερωτήσεων του Βουλευτή Αιτωλοακαρνανίας του ΣΥΡΙΖΑ - Προοδευτική Συμμαχία κ. Γεωργίου Βαρεμένου προς τον Υπουργό Υγείας, με θέμα: «Σοβαρές ελλείψεις στο Νοσοκομείο αναφοράς COVID-19 του Αγρινίου. Ανάγκη για διενέργεια γρήγορων ιχνηλατήσεων».

Ορίστε, κύριε Βαρεμένε, έχετε τον λόγο.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ, κύριε Πρόεδρε.

Κύριε Υπουργέ, όπως ακούσατε, σας υπέβαλα την ερώτηση, περίπου δυο μήνες πριν. Δεν απαντήσατε. Απαξιώσατε; Αδιαφορήσατε; Εάν βέβαια πρόκειται για αδιαφορία σ’ αυτές τις συνθήκες που βιώνει η χώρα με την έξαρση της πανδημίας, διότι η αδιαφορία είναι εξαιρετικά επικίνδυνο φαινόμενο.

Τότε είχατε στείλει μια εντολή, ότι μετατρέπεται το Νοσοκομείο του Αγρινίου σε νοσοκομείο αναφοράς COVID-19. Έγινε αυτό και τίποτε άλλο. Σας κάναμε κάποιες προτάσεις και σας επισημάναμε ότι δεν υπάρχει μοριακός αναλυτής. Παρ’ ότι υπήρξε κάποια εγγραφή κονδυλίου στην περιφέρεια ή τουλάχιστον έτσι είχε αναφερθεί.

Εάν μας είχατε ακούσει, κάτι θα μπορούσατε να είχατε κάνει καλύτερο και κάτι θα μπορούσε να αποφευχθεί. Πιο συγκεκριμένα: Νόσησαν πέντε εργαζόμενοι στο Νοσοκομείο Αγρινίου. Εστάλησαν τα τεστ στο Νοσοκομείο του Ρίου. Για να έρθουν τα αποτελέσματα, χρειάστηκαν έξι ημέρες, διότι όπως ειπώθηκε ανεπισήμως από το Νοσοκομείο του Ρίου, είχαν ξεμείνει από αντιδραστήρια. Δηλαδή, εκεί που δεν είχαμε στο Αγρίνιο, ξέμειναν κάποια στιγμή –λέω εγώ- και στην Πάτρα.

Εγώ προσωπικά και με ομιλία μου στη Βουλή, σας είχα κάνει πρόταση και για εταιρική διαχείριση της αγοράς των αντιδραστηρίων, για να επιτυγχάνουμε χαμηλότερες τιμές.

Για έξι μέρες οι εργαζόμενοι στο νοσοκομείο ήταν ασυμπτωματικοί και εξακολουθούσαν να εργάζονται. Μπορείτε πολύ εύκολα να συνάγετε τον κίνδυνο διασποράς σ’ αυτό το χρονικό διάστημα. Εάν μάλιστα τον συνδέσετε και με όσα έγιναν γνωστά την Κυριακή για τον ΕΟΔΥ και πως έχουν μπλεχθεί στα διάφορα βιβλία και τι καθυστέρηση σημειώνεται στην ανακοίνωση των κρουσμάτων σε κάθε περιοχή, τότε καταλαβαίνετε ότι το πρόβλημα παίρνει άλλες διαστάσεις. Κι όλα αυτά, ενώ σας είχαμε κάνει συγκεκριμένες προτάσεις για ενίσχυση σε ιατρικό και νοσηλευτικό προσωπικό. Από τα έξι άτομα της παθολογικής, το ένα ασθένησε από κορωνοϊό, από τους δυο πνευμονολόγους ο ένας ασθένησε, επίσης, από κορωνοϊό κι υπάρχουν τραγικές ελλείψεις, όπως σας είχαμε επισημάνει.

Δεν έγινε τίποτα επ’ αυτού και επιμένουμε να σας επαναλαμβάνουμε ότι από την αρχή της πανδημίας, όταν προσπαθούσατε επικοινωνιακά να προβάλετε κάποιες μαγικές ικανότητες –που κατά την προσωπική μου γνώμη, αυτή η αντιμετώπιση τότε, ήταν μια ύβρις- εμείς και πλάτη βάλαμε, και προτάσεις συγκεκριμένες σας κάναμε και περιμέναμε να ανταποκριθείτε. Δυστυχώς, δεν το κάνατε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βαρεμένε, το Νοσοκομείο Αγρινίου πράγματι έχει ορισθεί ως σημείο αναφορά για τον κορωνοϊό, όπως πλέον όλα τα νοσοκομεία της χώρας μπορούν να αντιμετωπίσουν με ασφάλεια και επάρκεια περιπτώσεις κορωνοϊού.

Οργανώθηκε κατάλληλα όπως έγινε και σε άλλες περιπτώσεις. Αυτό σημαίνει ότι τηρούνται συγκεκριμένες διαδικασίες και πρωτόκολλα διαχείρισης των ασθενών. Οι κλίνες νοσηλείας σε κλινικές που φιλοξενούν ασθενείς με κορωνοϊό διαχωρίζονται από τις υπόλοιπες του νοσοκομείου. Κι επειδή μέσα στην ερώτησή σας υπήρχαν ερωτήματα σχετικά με το ποια πτέρυγα, ποιο τμήμα του νοσοκομείου θα αντιμετώπιζε κορωνοϊό, σας λέω ότι βλέποντας την εξέλιξη της νόσου, προσαρμόζουμε και τις δυνάμεις μας στο Εθνικό Σύστημα Υγείας και στα νοσοκομεία ειδικότερα.

Υπάρχει επάρκεια σε μέσα ατομικής προστασίας, υγειονομικό και φαρμακευτικό υλικό. Επίσης, γίνεται διαχείριση και νοσηλεία των υπόπτων και των επιβεβαιωμένων κρουσμάτων ξεχωριστά.

Εννοείται ότι σε κάθε περίπτωση διενεργούνται διαγνωστικοί έλεγχοι. Και επειδή αναφέρεστε στην περίπτωση αγοράς μηχανήματος για μοριακό έλεγχο και ότι θα μπορούσαν τα νοσοκομεία -όχι ένα νοσοκομείο αλλά πολλά νοσοκομεία μαζί- να αγοράζουν αντιδραστήρια, θα σας ενημερώσω ότι υπάρχουν ήδη νοσοκομεία και υπήρχαν πριν την πανδημία του κορωνοϊού, που είχαν τα μηχανήματα που μπορούσαν να κάνουν αυτούς τους διαγνωστικούς ελέγχους. Είναι διαφορετικό το είδος των μηχανημάτων και το τεστ που κάθε νοσοκομείο κάνει.

Και βεβαίως, σε κάθε περίπτωση, εμείς επειδή γνωρίζαμε -το λέτε και εσείς- ότι τα αντιδραστήρια ήταν ακριβά, γι’ αυτό και αποστέλλονταν τα δείγματα σε περιοχές, όπως η Πάτρα με το Πανεπιστημιακό Νοσοκομείο, τα Γιάννενα ή το Εθνικό Κέντρο Αιμοδοσίας στην Αθήνα, όπου το κόστος των αντιδραστηρίων ήταν πολύ χαμηλότερο και υπήρχαν εγκαίρως τα αποτελέσματα.

Δεν νομίζω ότι μέχρι σήμερα υπήρξε αποτέλεσμα μετά από έξι μέρες. Πρώτη φορά το ακούω από εσάς και πιστεύω ότι και σε αυτό το σημείο η χώρα μας ίσως σε ελάχιστες περιπτώσεις ξεπέρασε τις σαράντα οκτώ ώρες. Είμαστε σε σημείο που εντός είκοσι τεσσάρων ωρών έχουμε αποτελέσματα του μοριακού ελέγχου, τη στιγμή που άλλες χώρες κάνουν εβδομήντα δύο ή και περισσότερες ώρες, προκειμένου να έχουν το αποτέλεσμα.

Τέλος, μία κουβέντα περί ιχνηλάτησης. Αποτελεί –το είπα και πριν- το σημαντικό κομμάτι σειράς διαδικασιών που εφαρμόζονται από τη Γενική Γραμματεία Πολιτικής Προστασίας σε συνεργασία με τον Εθνικό Οργανισμό Δημόσιας Υγείας. Οι ιχνηλατήσεις γίνονται βάσει συγκεκριμένου σχεδίου και έχουν αποδειχθεί ιδιαίτερα αποτελεσματικές στην αντιμετώπιση και τον περιορισμό των κρουσμάτων και των επαφών της. Και είναι -θα το επαναλάβω- το πολύ καλό σύστημα ιχνηλάτησης, το οποίο διαθέτουμε, ένας από τους παράγοντες οι οποίοι μας έχουν βοηθήσει στην επιτυχή διαχείριση της πανδημίας μέχρι στιγμής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Αγαπητέ Γιώργη, κύριε Βαρεμένε, ορίστε, έχετε τον λόγο.

**ΓΕΩΡΓΙΟΣ ΒΑΡΕΜΕΝΟΣ:** Είναι πασιφανές, κύριε Υπουργέ, ότι μοριακός αναλυτής θα μπορούσε να είναι αυτήν τη στιγμή -όχι τώρα, από τότε που σας έκανα την ερώτηση, πριν περίπου δύο μήνες- στο Νοσοκομείο Αγρινίου.

Εγώ ο ίδιος, όπως είπατε και εσείς, σημείωσα ότι τα αντιδραστήρια όντως είναι ακριβά. Είχα κάνει, όμως, πρόταση για κεντρική διαχείριση -και όχι κατά νοσοκομείο- της προμήθειας των αντιδραστηρίων, ούτως ώστε να επιτυγχάνουμε χαμηλές τιμές. Είχα κάνει αυτήν τη συγκεκριμένη πρόταση.

Μην αμφισβητείτε την καθυστέρηση των έξι ημερών. Μην το αμφισβητείτε. Μάλιστα, πρέπει να σας πω ότι οι γιατροί του νοσοκομείου, τους οποίους γνωρίζω -αρκετούς προσωπικά και είναι σοβαροί άνθρωποι- στην ανακοίνωσή τους λένε κάτι που εγώ δεν το ανέφερα προηγουμένως, ότι η διασπορά έχει ονοματεπώνυμο. Έτσι λένε οι γιατροί. Και ζητάνε ενίσχυση, όπως εμείς το κάνουμε από την αρχή της πανδημίας. Σας λέγαμε από την αρχή της πανδημίας «βάλτε στο παιχνίδι αντιμετώπισης του κορωνοϊού την πρωτοβάθμια υγεία». Το κάνατε μετά από έξι μήνες και το κάνατε με κολοβό τρόπο, αλλά έστω, κάλλιο αργά παρά ποτέ. Κάντε, όμως, κάτι, για να λειτουργήσει αυτό, σας λέγαμε.

Και έρχεται ο διοικητής της 6ης ΥΠΕ, πριν από οκτώ-εννιά μέρες και λέει: «Συγκροτώ επιτροπή δεκαμελή για την αντιμετώπιση της πανδημίας. Ποιου κύματος της πανδημίας άραγε; Δεν θέλω να πιστεύω, του τρίτου ή τέταρτου, διότι ελπίζω να μην υπάρξει. Είναι αυτό που λέμε στην Ελλάδα καμμιά φορά και κάποιος είχε πει: «Να κάνω μια επιτροπή πενταμελή από τρία-τέσσερα άτομα»! Αλλά τουλάχιστον εκείνος την πρότεινε και εγκαίρως την επιτροπή, όχι σ’ αυτήν τη στιγμή και μετά από όσα μεσολάβησαν και σας υπογράμμισα προηγουμένως.

Κοιτάξτε, κύριε Υπουργέ. Ο Πρωθυπουργός πήγε στη Θεσσαλονίκη και εγκαινίασε, επέβλεψε -δεν ξέρω, ας πω επέβλεψε- την επέκταση μονάδας ΜΕΘ τριάντα κλινών στο Ιπποκράτειο. Και έβγαιναν μετά οι γιατροί και έλεγαν ότι αυτές οι κλίνες είναι προγραμματισμένες να λειτουργήσουν στις 26 Φλεβάρη του 2021. Πάλι καλά που δεν είπαν στις 30, γιατί δεν έχει ο Φλεβάρης τριάντα μέρες. Σοβαρά σας μιλάω τώρα, θα λειτουργήσουν τότε.

Καλό είναι να λειτουργήσουν και τότε, αλλά πολύ πιο αποτελεσματικό θα ήταν να λειτουργήσουν τώρα και ας πάει και ο Πρωθυπουργός -πώς να το πω;- να το εκμεταλλευτεί -θα χρησιμοποιήσω μια άλλη έκφραση- επικοινωνιακά;

Λέω, λοιπόν, ότι η αβελτηρία και καμμιά φορά και η αδιαφορία σ’ αυτές τις συνθήκες είναι ασύγγνωστη. Δεν είναι συγγνωστή.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υφυπουργέ, έχετε τον λόγο. Όσον αφορά το εξαήμερο πάντως να το ελέγξετε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βαρεμένε, είπα και στην πρωτολογία μου ότι σε ελάχιστες περιπτώσεις τα αποτελέσματα καθυστέρησαν έως και σαράντα οκτώ ώρες. Το σύστημα λειτούργησε τόσο καλά, ώστε ακόμα και σήμερα, που έχουμε πίεση και έχει αυξηθεί τόσο πολύ ο ημερήσιος αριθμός διεξαγωγής τεστ, εντός είκοσι τεσσάρων ωρών έχουμε αποτελέσματα και πριν τις είκοσι τέσσερις ώρες ήδη ξεκινά και η ιχνηλάτηση των περιστατικών.

Θα σας πω πάλι για τη διαχείριση των αντιδραστηρίων. Το ελληνικό κράτος έχει στη διάθεσή του το Εθνικό Κέντρο Αιμοδοσίας, όπου από την πρώτη στιγμή της πανδημίας και πάλι η χώρα μας ήταν από τις πρώτες χώρες που χρησιμοποίησε τον συγκεκριμένο τύπο μηχανημάτων. Είναι ένας διαγωνισμός που η δική σας κυβέρνηση είχε ολοκληρώσει, αλλά καταφέραμε ώστε τα αντιδραστήρια αυτά πήραν έγκριση στα μέσα Μαρτίου από τον αμερικανικό οργανισμό φαρμάκων και τροφίμων και στο τέλος Μαρτίου ήταν ήδη στην Ελλάδα και ξεκίνησε η παραγωγική λειτουργία των μηχανημάτων αυτών σε ό,τι αφορά τα τεστ του κορωνοϊού σε πάρα πολύ μικρό κόστος. Έρχονταν δείγματα από όλη την Ελλάδα και εντός είκοσι τεσσάρων ωρών είχαμε αποτελέσματα.

Σας είπα ότι υπάρχουν διαφορετικά μηχανήματα σε κάθε περιοχή και διαφορετικές τιμές στα αντιδραστήρια, τα οποία χρησιμοποιούνται. Γι’ αυτό είναι πολύ δύσκολη και η κεντρική διαχείριση. Εκεί που μπορούμε να έχουμε κεντρική διαχείριση, όπως το Εθνικό Κέντρο Αιμοδοσίας, την έχουμε.

Τι είναι καλύτερο; Να ξοδέψουμε χρήματα με ακριβά αντιδραστήρια για να έχουμε σε κάθε σημείο της Ελλάδος και ένα μηχάνημα ή να μεταφέρουμε τα δείγματα αυτά σε συγκεκριμένες περιοχές, κοντά σε δομές υγείας και να έχουμε και φθηνότερες τιμές αντιδραστηρίων, αλλά και εγκαίρως τα αποτελέσματα των εξετάσεων;

Αναφερθήκατε στην πρωτοβάθμια φροντίδα υγείας. Είπατε ότι αργήσαμε να την βάλουμε στη μάχη. Την είχαμε βάλει από την αρχή. Να σας θυμίσω ότι είχαμε ορίσει και κέντρα πρωτοβάθμιας φροντίδας υγείας, κέντρα υγείας αποκλειστικά για τον κορωνοϊό. Τότε δεν χρειάστηκε η πρωτοβάθμια φροντίδα υγείας να μπει εξολοκλήρου στη μάχη αυτής της πανδημίας. Τώρα, βεβαίως και τη χρησιμοποιούμε, όπως και όλες τις δομές, όλους τους ανθρώπους.

Και μην ξεχνάμε ότι είναι και οι ιδιώτες γιατροί. Είναι άλλες ειδικότητες, οι φυσιοθεραπευτές, οι οδοντίατροι που μέσα στην πανδημία παρέχουν υπηρεσίες υγείας σε όλους τους πολίτες.

Σε κάθε περίπτωση, λοιπόν, θέλω να σας διαβεβαιώσω ότι λειτουργήσαμε και λειτουργούμε με γνώμονα το δημόσιο συμφέρον και με σχέδιο, προκειμένου να έχουμε τα καλύτερα αποτελέσματα σε πάρα πολύ μικρό χρονικό διάστημα, έτσι ώστε να μπορέσουμε να πάρουμε εγκαίρως τις αποφάσεις μας και να προστατεύσουμε τους συμπολίτες μας από τον κορωνοϊό, αλλά βεβαίως και τους υγειονομικούς που έρχονται σε επαφή με κρούσματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί τώρα η πέμπτη με αριθμό 475/13-10-2020 ερώτηση του κύκλου αναφορών - ερωτήσεων του Βουλευτή Αχαΐας του ΣΥΡΙΖΑ - Προοδευτική Συμμαχία κ**.** Κωνσταντίνου Μάρκουπρος τον Υπουργό Εργασίας και Κοινωνικών Υποθέσεων, με θέμα: «Καταγγελίες για εργοδοτικές αυθαιρεσίες αναφορικά με τους εργαζομένους στον τομέα των ταχυμεταφορέων, ταχυδιανομέων και υπαλλήλων εξωτερικών εργασιών».

Κύριε Μάρκου, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, με τα άρθρα 55 και 56 του ν.4611/2019, που αφορούν τους διανομείς με χρήση δικύκλου, η κυβέρνηση ΣΥΡΙΖΑ θεσμοθέτησε για πρώτη φορά ειδικές ρυθμίσεις υγιεινής και ασφαλείας ενός επικίνδυνου επαγγέλματος και καθόρισε το πλαίσιο των επαγγελματικών σχέσεων αυτής της αόρατης μέχρι εκείνη τη στιγμή ομάδας.

Ο νόμος αυτός, μεταξύ άλλων, υποχρεώνει τους εργοδότες να εξασφαλίζουν δίκυκλο στους εργαζόμενους, να φροντίζουν για τη συντήρησή του, αλλά και να καλύπτουν όλα τα έξοδα, ασφάλεια, καύσιμα κ.λπ.. Σε διαφορετική περίπτωση τους υποχρεώνει να καταβάλουν το 15% επί του βασικού μισθού ως αποζημίωση χρήσης και συντήρησης και παράλληλα τους υποχρεώνει να παρέχουν στους εργαζόμενους όλα τα απαραίτητα μέσα για την ατομική τους προστασία, κράνος, γάντια, μπουφάν, μπότες κ.λπ..

Με τον ίδιο νόμο αρμόδιο για τον έλεγχο τήρησης των ανωτέρω διατάξεων ορίστηκε το Σώμα Επιθεώρησης Εργασίας, που αποτέλεσε θεσμό για τη χώρα και συνέβαλε διαχρονικά στην προστασία του κόσμου της εργασίας, ενώ την 1η Ιουλίου 2019 δημοσιεύθηκε εγκύκλιος του πρώην Γενικού Γραμματέα του Υπουργείου Εργασίας με οδηγίες εφαρμογής του άρθρου 56.

Από τον Ιούλιο του 2019 και μετά, λόγω της κυβερνητικής αλλαγής, το άρθρο 56 ελάχιστα εφαρμόστηκε από τους εργοδότες και η σταδιακή υποβάθμιση του Σώματος Επιθεωρητών οδήγησε στην απουσία διενέργειας ελέγχων. Το δε άρθρο 55 παραμένει κενό γράμμα, αφού ουδέποτε εκδόθηκε η προβλεπόμενη υπουργική απόφαση.

Επειδή αυτός ο κλάδος είναι ιδιαίτερα ευαίσθητος και πλήττεται από την ανεργία, την υποδηλωμένη και αδήλωτη εργασία και την έκθεση στον κίνδυνο, επειδή είναι ένας επαγγελματικός κλάδος που στη διάρκεια της πανδημίας ειδικά τώρα στην καραντίνα εργάστηκε με πλημμελή μέσα προστασίας και μεγάλο κίνδυνο, ερωτάστε:

Πρώτον, ποιες οδηγίες έχετε δώσει μέχρι σήμερα στις αρμόδιες αρχές για τον έλεγχο τήρησης των διατάξεων του ν.4611/2019; Το τονίζω, κύριε Υπουργέ, του ν.4611/2019!

Δεύτερον, προτίθεστε να εκδώσετε υπουργική απόφαση για να ενεργοποιηθεί το άρθρο 55 και να εκκινήσει η υποχρέωση των εργοδοτών για αναγγελία στο πληροφοριακό σύστημα του Υπουργείου, στην «ΕΡΓΑΝΗ», του αριθμού κυκλοφορίας των οχημάτων που χρησιμοποιούνται;

Τρίτον, ποια άμεσα μέτρα σκοπεύετε να λάβετε, για να μπει ένας φραγμός στη μείωση του μισθού αυτών των εργαζομένων που προκύπτει από τη μετακύλιση του κόστους για την αγορά μέσων ατομικής προστασίας;

Τέλος, έχετε μελετήσει τα αιτήματα και τις προτάσεις που έχει επεξεργαστεί και καταθέσει το σωματείο τους, όπως το ημερολόγιο εργασίας το οποίο θα ενισχύσει τη δυνατότητα των εργαζομένων να αποδεικνύουν την πραγματική εργασιακή τους σχέση; Ποια είναι η θέση σας;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητέ κύριε συνάδελφε, πρωταρχικό μέλημα του Υπουργείου Εργασίας -το έχω πει πολλές φορές σ’ αυτή την Αίθουσα- αποτελεί η πιστή τήρηση των υφιστάμενων νομοθετικών διατάξεων για την προστασία της υγείας και της ασφάλειας των εργαζομένων, έτι περισσότερο των εργαζομένων οδηγών δικύκλου στη διανομή και μεταφορά προϊόντων και αντικειμένων. Πρόκειται πραγματικά για έναν ιδιαιτέρως ευάλωτο επαγγελματικό κλάδο, που ανέκαθεν διαχρονικά πλήττεται από την υποδηλωμένη εργασία και την έκθεση σε κίνδυνο.

Από την πρώτη μέρα της πανδημίας, ιδίως κατά τη διάρκεια του lockdown, η προσφορά αυτών των ανθρώπων στο κοινωνικό σύνολο αναδείχτηκε ιδιαιτέρως, καθώς οι εργαζόμενοι αυτοί εν μέσω μεγάλου υγειονομικού κινδύνου επωμίστηκαν ένα τεράστιο φόρτο εργασίας, διεκπεραιώνοντας πλήθος οικονομικών συναλλαγών και δραστηριοτήτων εξαιτίας των έκτακτων περιοριστικών μέτρων λόγω του κινδύνου της διασποράς του COVID-19.

Σε κάθε περίπτωση, σας πληροφορώ ότι οι υπηρεσίες επιθεώρησης ασφάλειας και υγείας του Υπουργείου Εργασίας καθ’ όλη τη διάρκεια της πανδημίας έχουν ως βασική και κεντρική προτεραιότητά τους την προστασία της υγείας και ασφάλειας των εργαζομένων εν γένει. Γι’ αυτό και διενεργήθηκαν εκτεταμένοι έλεγχοι ως προς την τήρηση, τόσο της υφιστάμενης νομοθεσίας για την ασφάλεια και υγεία στην εργασία, όσο και την εφαρμογή των έκτακτων εξειδικευμένων μέτρων δημόσιας υγείας και υγειονομικών πρωτοκόλλων για την αντιμετώπιση του κινδύνου διασποράς της πανδημίας. Προτεραιότητα της πολιτικής μας είναι η προστασία των εργασιακών δικαιωμάτων των εργαζομένων, είτε αυτά αφορούν την υγεία και ασφάλειά τους είτε τις αποδοχές, τις άδειες, τις υπερωρίες και την προστασία τους.

Το γενικό πλαίσιο για την υγεία και ασφάλεια στην εργασία προβλέπεται στον κώδικα νόμων για την υγεία και ασφάλεια στην εργασία, τον γνωστό ν.3850/2010, και αφορά στο σύνολο των εργαζομένων που απασχολούνται από έναν εργοδότη με οποιαδήποτε σχέση εργασίας.

Ειδικά, όμως, για τους διανομείς ισχύουν πράγματι οι διατάξεις του άρθρου 56 του ν.4611/2019, οι οποίες αφορούν την προστασία των εργαζομένων από τον κίνδυνο τροχαίων ατυχημάτων, κατά τη διανομή και μεταφορά προϊόντων και αντικειμένων. Ο νόμος υποχρεώνει τους εργοδότες να παρέχουν στους εργαζόμενους όλα τα απαραίτητα μέσα για την ατομική τους προστασία, ώστε να ελαχιστοποιηθούν οι τραυματισμοί από τα ατυχήματα.

Σύμφωνα με την παράγραφο 2 του άρθρου 56, ως κατάλληλος εξοπλισμός εργασίας ορίζεται το προστατευτικό κράνος, όπως αναφέρεται στην παράγραφο 6 του άρθρου 12 του Κώδικα Οδικής Κυκλοφορίας, πανωφόρι κατάλληλο για την προστασία του αναβάτη του μοτοποδηλάτου ή της μοτοσικλέτας, αδιάβροχη προστασία, γάντια και αντανακλαστικό γιλέκο. Ο εργοδότης υποχρεούται να εφοδιάζει με τον κατάλληλο εξοπλισμό για προστασία τους εργαζομένους που έχει. Επίσης, τα προβλεπόμενα μέτρα δεν επιβαρύνουν οικονομικά τον εργαζόμενο παρά μόνο τον εργοδότη.

Παράλληλα, ο εργοδότης υποχρεούται να παρέχει δίκυκλο στους εργαζόμενους, να φροντίζει για τη συντήρησή του, αλλά και να καλύπτει όλα τα έξοδα, ασφάλεια, καύσιμα. Σε διαφορετική περίπτωση, υποχρεούται να καταβάλλει στον εργαζόμενο το 15%, τουλάχιστον, επί του βασικού μισθού ως αποζημίωση χρήσης και συντήρησης δικύκλου.

Στο άρθρο 56 επιπλέον προβλέπεται η υποχρέωση του εργοδότη για αναγγελία στο πληροφοριακό σύστημα «ΕΡΓΑΝΗ» του αριθμού κυκλοφορίας των οχημάτων που χρησιμοποιούν οι εργαζόμενοι κατά τη μεταφορά και διανομή προϊόντων και αντικειμένων. Η έκδοση της σχετικής υπουργικής απόφασης θα ολοκληρωθεί μέσα στον Δεκέμβριο, ώστε να ξεκινήσει η διαδικασία υποβολής του σχετικού εντύπου στο «ΕΡΓΑΝΗ», το οποίο έντυπο είναι έτοιμο να λειτουργήσει μέσα στον μήνα που ανέφερα πριν.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Κύριε Υπουργέ, η πρωτομιλία σας χωρίστηκε σε δύο μέρη. Στο πρώτο μια εξαιρετική έκθεση ιδεών, η οποία πραγματικά θα μπορούσε, με βάση τη συμπάθεια που αναφέρατε, να προκαλέσει έως και συγκίνηση.

Στο δεύτερο διαβάσατε τον νόμο του 2019, τον νόμο του ΣΥΡΙΖΑ, ο οποίος αυτήν τη στιγμή είναι αυτός που καθορίζει τους όρους και τις προϋποθέσεις της ασφάλειας των εργαζομένων. Τον Οκτώβριο που πέρασε, όμως, το σωματείο τους έκανε εικοσιτετράωρη απεργία, ζητώντας να εφαρμοστεί αυτός ο νόμος, ζητώντας βαρέα και ανθυγιεινά, ζητώντας ελέγχους από το Σώμα Επιθεωρητών και διαμαρτυρόταν για την ταυτόχρονη καταπάτηση όλων των δικαιωμάτων, ειδικά μετά τα μέτρα για την πανδημία και μετά την εντατικοποίηση που τείνει να γίνει κανονικότητα.

Εσείς μόλις πρόσφατα, την προηγούμενη βδομάδα -εδώ σ’ αυτό το Έδρανο ήμουν, καθόμουν πίσω από τον κ. Σκουρλέτη- απαντώντας σε παρόμοια ερώτησή του, με περισσή έπαρση -λυπάμαι που το λέω- και πολιτικό απύθμενο θράσος είπατε στον κ. Σκουρλέτη «Τι κάνατε εσείς τεσσεράμισι χρόνια;» και τώρα αναφέρετε το καθεστώς που ορίζει ο νόμος του ΣΥΡΙΖΑ! Αν αυτό δεν είναι η επιτομή του πολιτικού θράσους, τότε ποιο είναι;

Δώσατε κάποια στοιχεία που είναι αποκαλυπτικά και εξηγούμαι. Αναφέρατε ότι κατά το δεύτερο εξάμηνο του 2019 πραγματοποιήθηκαν εννιακόσιοι τριάντα επτά σχετικοί έλεγχοι και επιβλήθηκαν τριάντα τέσσερα πρόστιμα. Μας είπατε ότι το ποσοστό των παραβιάσεων το δεύτερο εξάμηνο του 2019 κυμάνθηκε σε μόλις 3,6%, δηλαδή 96,4% των εργοδοτών τηρούν τη νομοθεσία. Όμορφος κόσμος, ηθικός, αγγελικά πλασμένος!

Υπάρχει και κάτι χειρότερο. Αναφέρατε ότι το έτος 2020 μέχρι τις 15 Νοεμβρίου διενεργήθησαν τριακόσιοι ογδόντα δύο έλεγχοι και επεβλήθησαν είκοσι τρία πρόστιμα και δύο μηνύσεις. Δηλαδή το ποσοστό που ήταν παράτυποι είναι 6,5%. Για να το θέσω αλλιώς, μέχρι τον Νοέμβριο του 2020 οι εργοδότες 93,5% τηρούσαν τη νομοθεσία. Εξακολουθεί ο κόσμος μας να είναι αγγελικός! Και επιδιώξατε να πείτε ότι το Υπουργείο είναι προσηλωμένο στην εφαρμογή της νομιμότητας, με προτεραιότητα στους εργαζόμενους κ.λπ.. Ούτε λίγο ούτε πολύ μας είπατε ότι κακώς κήρυξε το σωματείο απεργία και προφανώς ψεύδεται στα αιτήματά του.

Συνεπώς, οι χιλιάδες διανομείς που σε όλη τη χώρα διαμαρτύρονται για την καταπάτηση είναι κοινοί ψεύτες και κακώς προκήρυξαν την απεργία τους. Και μάλιστα, είπατε χαρακτηριστικά ότι οι ίδιοι οι εργαζόμενοι κάνουν το σταυρό τους που δεν κυβερνά ο ΣΥΡΙΖΑ. Το είπατε εδώ πριν από μια βδομάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα αργήσω, κύριε Πρόεδρε.

Ας δούμε, λοιπόν, και τα νούμερα που δώσατε. Αν μέσα σε ένα εξάμηνο, δηλαδή το 2019 το ΣΕΠΕ προέβη σε εννιακόσιους τριάντα επτά ελέγχους, ενώ σε έντεκα μήνες του 2020 προέβη σε τριακόσιους ογδόντα δύο, τούτο σημαίνει ότι το 2020 είχαμε 80% λιγότερους ελέγχους, κύριε Υπουργέ, και είστε υπεύθυνος γι’ αυτό. Εσείς το είπατε πριν από μια βδομάδα απ’ αυτό το έδρανο.

Σημειώνω δε ότι το έτος 2020 οι έλεγχοι θα πρέπει να είναι πολλαπλάσιοι, γιατί πολλαπλάσια ήταν και η αύξηση της διακίνησης των αγαθών. Με μελέτη του Οικονομικού Πανεπιστημίου Αθηνών, ο κύκλος εργασιών του ντελίβερι φαγητού είναι γύρω στα 500 εκατομμύρια ευρώ. Τον Μάρτιο του 2020 αποτελούσε το 25% των νοικοκυριών που το χρησιμοποιούσαν και τον Σεπτέμβριο του 2020 στο 38%.

Συνεπώς, θα σας συμβούλευα να είστε περισσότερο φειδωλός στις εκφράσεις σας και να φροντίσετε να δώσετε εντολές στις υπηρεσίες του Υπουργείου σας για εντατικοποίηση των ελέγχων, εκτός αν, όπως και ο κ. Μητσοτάκης έχει πει, σας ενδιαφέρει η επικοινωνία και οι εντυπώσεις και όχι η ουσία.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, ευχαριστώ πολύ.

Δεν περίμενα τον κ. Μάρκου να πέσει σε τέτοιο λάθος. Και θεωρώ λάθος, κύριε Μάρκου, όλο αυτό το θράσος με το οποίο με εγκαλέσατε λίγο πριν ως Υπουργό Εργασίας στον ενάμιση χρόνο που διατελω τα καθήκοντα του Υπουργού, διότι αν μη τι άλλο αυτό που έχει συντελεστεί στο ΣΕΠΕ, το Σώμα Επιθεώρησης Εργασίας, είναι ένα και μόνο πράγμα: εντατικοποίηση των ελέγχων, ενίσχυση του Σώματος Επιθεώρησης Εργασίας με κάθε μέσο και τήρηση της νομιμότητας στην αγορά εργασίας. Έχω στοιχεία γι’ αυτό και θα σας τα αναφέρω.

Ξεκινάω, όμως, από κάτι το οποίο είναι πολιτικό και ευρύτερο, γιατί θεωρώ τελείως υποκριτική τη στάση του ΣΥΡΙΖΑ απέναντι στη συγκεκριμένη κατηγορία των εργαζομένων στο ντελίβερι. Και το λέω αυτό, κύριε Πρόεδρε, γιατί ο νόμος στον οποίο αναφέρθηκε που περιλαμβάνει αυτονόητα πράγματα -και το θέμα το συγκεκριμένο όσον αφορά μόνο το μηχανάκι θα μπει τον Δεκέμβριο στην ηλεκτρονική πλατφόρμα του «ΕΡΓΑΝΗ»- είναι ένας νόμος, κύριοι συνάδελφοι που παρευρίσκεστε στην Αίθουσα, που ψηφίστηκε λίγο πριν από τις εθνικές εκλογές, κύριε Μάρκου, τον Μαΐου του 2019. Δηλαδή ενώ έχετε χάσει τις Ευρωεκλογές και ενώ έχετε διανύσει ένα διάστημα τεσσεράμισι ετών ως κυβέρνηση, έρχεστε την παραμονή των εκλογών να νομοθετήσετε για άγρα ψήφων. Αυτοί είστε!

Και συγγνώμη για το ύφος μου, αλλά το θεωρώ κι εγώ θράσος ότι έρχεστε εδώ για έναν νόμο ανεφάρμοστο, που τον ψηφίσατε στο γόνατο παραμονή εκλογών για να δείξετε και καλά ότι έχετε ευαισθητοποιηθεί απέναντι στη συγκεκριμένη κατηγορία. Είναι ένας νόμος της παραμονής των εκλογών που δεν τον εφαρμόσατε γιατί ξέρατε ότι φεύγατε και λέγατε «τουλάχιστον ό,τι ψήφους πάρουμε την τελευταία στιγμή». Αυτό κάνατε.

Τα περισσότερα από αυτά που περιγράφει ο νόμος, για να μπούμε στην ουσία, ήδη εφαρμόζονταν. Και το κράνος και το πανωφόρι και το μηχανάκι είναι αναντίρρητες προϋποθέσεις για τη λειτουργία κάποιου που εργάζεται ως ντελίβερι. Και ο νόμος εφαρμόζεται. Δεν είναι κάτι το οποίο δεν υπάρχει. Εφαρμόζεται ο νόμος. Η υπουργική απόφαση που αφορά την υποβολή του αριθμού πλαισίου από το μηχανοκίνητο δίκυκλο ή τρίκυκλο στο «ΕΡΓΑΝΗ» θα γίνει τον μήνα Δεκέμβριο.

Σχετικά με τα στοιχεία που αναφέρατε τώρα, κύριε Μάρκου, περί ελέγχων, θα πρέπει να είστε πιο προσεκτικός, διότι όντως ανέφερα στοιχεία στον κ. Σκουρλέτη στην προηγούμενη ερώτηση, αλλά τα συγκεντρωτικά στοιχεία του Σώματος Επιθεώρησης Εργασίας που δημοσιοποίησε το Υπουργείο Εργασίας πριν από λίγο διάστημα δείχνουν ότι οι έλεγχοι που γίνανε το δεύτερο εξάμηνο του 2019, αλλά και στην αρχή του 2020, σπάνε κάθε ρεκόρ συγκριτικά με το παρελθόν. Είχατε υποστείλει τη σημαία των ελέγχων προεκλογικά για λόγους δικούς σας.

Είναι στοιχεία δημοσιευμένα από το Υπουργείο Εργασίας, που δείχνουν ότι οι έλεγχοι που έγιναν το δεύτερο εξάμηνο του 2019 δεν έχουν προηγούμενο και αν συγκριθούν και με το δικό σας πρώτο εξάμηνο του 2019, καλά θα είναι να σιωπάτε, διότι είναι αυτό που λένε ότι δεν σας παίρνει πολιτικά να μιλάτε για ελέγχους.

Και θέλω να κλείσω, κύριε Πρόεδρε, με κάτι το οποίο θεωρώ πολύ σημαντικό. Κοιτάξτε, όλο το τελευταίο διάστημα ο ΣΥΡΙΖΑ επιχειρεί να περάσει την ιδέα και την άποψη ότι το ΣΕΠΕ υποβαθμίστηκε, ότι το Σώμα Επιθεώρησης Εργασίας επί ΣΕΠΕ μεγαλουργούσε. Είναι μεγάλο ψέμα, τεράστιο ψέμα!

Το Σώμα Επιθεώρησης Εργασίας, κύριε Μάρκου, με εμένα Υπουργό πήρε στα χέρια του πρωτοφανή εργαλεία για την αντιμετώπιση της εισφοροδιαφυγής, της αδήλωτης και της παραβατικότητας στην αγορά εργασίας. Θα το περιέγραφα περίπου ένα ΣΕΠΕ με σφεντόνα και τώρα διαθέτει ηλεκτρονικά τάμπλετς.

Γνωρίζετε τι έγινε για το ΣΕΠΕ; Και το λέω γιατί στην ερώτησή σας το περνάτε αυτό το μήνυμα, ότι υποβαθμίστηκε. Τι υποβαθμίστηκε; Φαντάζεστε το ΣΕΠΕ χωρίς την παρέμβασή μου το 2013 με το «ΕΡΓΑΝΗ», το οποίο έδωσε για πρώτη φορά τη δυνατότητα να κάνουν ηλεκτρονικό έλεγχο οι ελεγκτές του ΣΕΠΕ, αντί να βλέπουν χειρόγραφες καταστάσεις και να γράφουν με στυλό και μολύβι;

Φαντάζεστε πώς θα ήταν το ΣΕΠΕ σήμερα, εάν δεν υπήρχε το «ΕΡΓΑΝΗ» του Υπουργού που δημιούργησε και σήμερα εγκαλείτε, πώς περιφρουρήθηκε η αγορά εργασίας, πώς λειτούργησε ως ηλεκτρονική ασπίδα για κάθε εργαζόμενο με το «ΕΡΓΑΝΗ» που τότε λοιδορούσατε και το λέγατε «μονταζιέρα Βρούτση»;

Και όμως, αυτό σήμερα αποτελεί το πιο κεντρικό εργαλείο για την προστασία των εργαζομένων. Ξεχωρίζω πόσο λειτούργησε για όλη τη χώρα το «ΕΡΓΑΝΗ» την περίοδο της πανδημίας που στήριξε τους εργαζόμενους.

Και επιπλέον, φαντάζεστε…

**ΠΡΟΕΔΡΕΥΩΝ (Νικήτας Κακλαμάνης):** Και με αυτό κλείνετε.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κλείνω, κύριε Πρόεδρε.

Φαντάζεστε τα πεντακόσια τάμπλετς, τις εκατόν είκοσι επτά νέες προσλήψεις στο ΣΕΠΕ που θα γίνουν από το 2020 και το 2021 -το έχω αναφέρει- και τα πεντακόσια ειδικά τάμπλετς, που αλλάζουν πλέον την εικόνα του ΣΕΠΕ, διότι οι ελεγκτές του ΣΕΠΕ, οι επιθεωρητές σταματάνε τα χειρόγραφα μηνύματα, τις χειρόγραφες υποβολές προστίμων. Όλα θα γίνονται ηλεκτρονικά και σε real time και οι έλεγχοι. Δηλαδή, κάνουμε ακόμα ένα βήμα πιο πολύ από το υφιστάμενο «ΕΡΓΑΝΗ» με τα πεντακόσια ειδικά τάμπλετς, που δεν προνόησε ποτέ ο ΣΥΡΙΖΑ να προμηθεύσει τους επιθεωρητές, για να κάνουν πολλαπλάσιους και πιο αποτελεσματικούς ελέγχους.

Κρατάω τη μεγάλη τομή, κύριε Πρόεδρε, που έρχεται με το νομοσχέδιο της αγοράς εργασίας, το «ΕΡΓΑΝΗ ΙΙ» που φέρνει το ψηφιακό ωράριο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, δεν έχουμε άλλον χρόνο. Κλείστε!

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Έκλεισα.

Θα αλλάξει πιο πολύ τα δεδομένα υπέρ των εργαζομένων.

Αυτή είναι η αλήθεια, κύριε Μάρκου, για τους ελέγχους, για το ΣΕΠΕ και για το ποιος πραγματικά νοιάζεται για την περιφρούρηση των δικαιωμάτων των εργαζομένων.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην πρώτη με αριθμό 178/19-11-2020 επίκαιρη ερώτηση δευτέρου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Οικονομικών, με θέμα: «Δανειακή σύμβαση χρηματοδότησης της συμβολής του ελληνικού δημοσίου από την Ευρωπαϊκή Τράπεζα Επενδύσεων (ΕΤΕπ) για την κατασκευή του Νέου Διεθνούς Αερολιμένα και ανάπλαση της έκτασης του κρατικού Αερολιμένα Ηρακλείου - Νίκος Καζαντζάκης».

Θα απαντήσει ο Υφυπουργός Οικονομικών κ. Απόστολος Βεσυρόπουλος.

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε τον Γενάρη του 2020 υπογράψατε δανειακή σύμβαση με την Ευρωπαϊκή Τράπεζα Επενδύσεων, τη γνωστή EIB-European Investment Bank, ουσιαστικά για να καλυφθεί η συμμετοχή της Ελληνικής Δημοκρατίας, του ελληνικού δημοσίου κατά 180 εκατομμύρια ευρώ στη σύμβαση της ανέγερσης και κατασκευής και λειτουργίας του Διεθνούς Αερολιμένα Καστελίου, του νέου δηλαδή Διεθνούς Αερολιμένα στο Ηράκλειο.

Από δημοσιεύματα λάβαμε γνώση για το δελτίο περιβαλλοντικών και κοινωνικών δεδομένων της ΕΤΕπ, στο οποίο γίνεται αναφορά σε συγκεκριμένα ορόσημα τα οποία θα πρέπει να εκπληρωθούν για να προχωρήσει η εκταμίευση των δόσεων για την κατασκευή του αεροδρομίου «Καζαντζάκης».

Υπάρχει μια άρρηκτη σύνδεση, λοιπόν, της αξιοποίησης μετά την παύση λειτουργίας του «Καζαντζάκης», του νυν αερολιμένα, και της ολοκλήρωσης μέσω της χρηματοδότησης της ΕΤΕπ του Αεροδρομίου Καστελίου. Αυτό, άλλωστε, επιβεβαιώνεται και από τις δηλώσεις του αντιπροέδρου της ΕΤΕπ, του κ. Άντριου Μακ Ντάουελ, ο όποιος λέει ρητώς ότι «η ΕΤΕπ χαιρετίζει τη δέσμευση που έχει αναληφθεί για ανάπλαση της περιοχής του υπάρχοντος Αεροδρομίου Ηρακλείου, από την οποία θα προκύψουν οικονομικά, περιβαλλοντικά και κοινωνικά οφέλη. Αυτή η ανάπλαση αποτελεί αναπόσπαστο μέρος των όρων του δανείου μας».

Στο σημείο αυτό πρέπει να αναφέρω ότι δεν άπτεται του χαρτοφυλακίου σας το συγκεκριμένο ζήτημα. Όμως, η ΕΤΕπ στο συγκεκριμένο έγγραφο δεν προδικάζει τη μορφή εκμετάλλευσης στο «Νίκος Καζαντζάκης». Αφήνει, δηλαδή, ανοιχτό το ενδεχόμενο στην ελληνική πολιτεία να επιλέξει τον τρόπο αξιοποίησης τού ίσως σημαντικότερου ακινήτου που διαθέτει αυτή τη στιγμή το νησί πλησίον της πόλης του Ηρακλείου, με ακραιφνή γειτνίαση με το Ηράκλειο, στον νυν αεροδιάδρομο «Νίκος Καζαντζάκης». Αφήνει, λοιπόν, ανοιχτό το ενδεχόμενο είτε για ένα αμιγώς δημόσιο έργο είτε για μια σύμβαση παραχώρησης ή ακόμα και για ΣΔΙΤ.

Ωστόσο, βέβαια, θέλω να σας πληροφορήσω ότι ο συνάδελφός σας, ο αρμόδιος Υπουργός Μεταφορών και Υποδομών κ. Καραμανλής, σε ερώτησή μου αναφέρθηκε στο σχέδιο της Κυβέρνησης να αξιοποιήσει τις προτάσεις καινοτομίας «Unsolicited infrastructure proposals». Είναι το γνωστό πρόσχημα της ΕΤΕπ για τέτοιου είδους ζητήματα -θα το εκθειάσω και περαιτέρω- για την ανάπλαση της συγκεκριμένης περιοχής.

Παραδέχθηκε, δηλαδή, ότι θα γίνει χρήση μιας πρακτικής που διέπεται από αδιαφάνεια -το τονίζω αυτό, κύριε Πρόεδρε- και από έλλειμμα ανταγωνισμού. Θα αναφερθώ ενδελεχώς στη δευτερολογία μου για ποιον λόγο αναφέρω το συγκεκριμένο.

Κλείνω, λοιπόν, θέτοντας τα δύο ξεκάθαρα ερωτήματα: Πρώτον, ποιο είναι το ιδιοκτησιακό καθεστώς της έκτασης του Αερολιμένα Ηρακλείου «Νίκος Καζαντζάκης», ποιες οι δεσμεύσεις που έχετε αναλάβει ως προς την ανάπλαση της περιοχής του υπάρχοντος αεροδρομίου «Νίκος Καζαντζάκης» και δεύτερον, ποιο είναι το περιεχόμενο της εν λόγω δανειακής σύμβασης χρηματοδότησης και των συνοδευτικών παραρτημάτων της;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, γνωρίζετε τη σημασία που έχει για την οικονομική και τουριστική ανάπτυξη της περιοχής η κατασκευή του νέου αεροδρομίου στο Καστέλι. Είναι ένα έργο που θεμελίωσε ο ίδιος ο Πρωθυπουργός Κυριάκος Μητσοτάκης τον περασμένο Φεβρουάριο.

Πρόκειται για ένα πολυεπίπεδο έργο, καθώς σε αυτό εντάσσεται και η κατασκευή των νέων οδικών αξόνων σύνδεσης με το αεροδρόμιο. Το συνολικό κόστος της κατασκευής του ανέρχεται στο ποσό των 517 εκατομμυρίων ευρώ και η κατασκευή και η μελέτη του θα δημιουργήσει δύο χιλιάδες νέες θέσεις εργασίας.

Στο κείμενο της ερώτησης που καταθέσατε θέτετε δύο ερωτήματα. Το πρώτο αφορά στο ιδιοκτησιακό καθεστώς του σημερινού αερολιμένα «Νίκος Καζαντζάκης». Απ’ ό,τι αντιλαμβανόμαστε, προφανώς υπονοείτε ότι μπορεί αυτό να έχει μεταβληθεί ή να αμφισβητείται. Θα σας πω, λοιπόν, ξεκάθαρα ότι δεν έχει μεταβληθεί ούτε αμφισβητείται.

Η έκταση στην οποία βρίσκονται οι εγκαταστάσεις του σημερινού αερολιμένα «Νίκος Καζαντζάκης» ανήκει κατά το μεγαλύτερο μέρος της στο ελληνικό δημόσιο. Παράλληλα, ένα μικρό τμήμα του, γύρω στα πεντακόσια στρέμματα, ανήκει στον Δήμο Ηρακλείου.

Σε ό,τι αφορά στο δεύτερο ερώτημά σας, τον περασμένο Ιανουάριο υπογράφηκε δανειακή σύμβαση ανάμεσα στο ελληνικό δημόσιο και την Ευρωπαϊκή Τράπεζα Επενδύσεων. Σύμφωνα με αυτήν, η Ευρωπαϊκή Τράπεζα Επενδύσεων θα χορηγήσει δάνεια 180 εκατομμυρίων ευρώ για τη χρηματοδότηση της κατασκευής του νέου Διεθνούς Αεροδρομίου του Ηρακλείου στην Κρήτη.

Όπως γνωρίζουν όλοι, η Ευρωπαϊκή Τράπεζα Επενδύσεων είναι ένας υπερεθνικός οργανισμός. Ανήκει σε όλα τα κράτη της Ευρωπαϊκής Ένωσης. Η χώρα μας είναι μέτοχος της συγκεκριμένης τράπεζας, η οποία αντλεί πόρους από τις κεφαλαιαγορές και στη συνέχεια δανειοδοτεί με ευνοϊκούς όρους αναπτυξιακά έργα και επενδυτικά σχέδια στις χώρες της Ευρωπαϊκής Ένωσης που έχουν ως στόχο την ενίσχυση των θέσεων εργασίας, την ανάπτυξη και την προώθηση των ευρωπαϊκών πολιτικών.

Στη δευτερολογία μου θα αναφερθώ στο περιεχόμενο της σύμβασης, η οποία αποτελεί δημόσιο έγγραφο και είναι βεβαίως προσβάσιμη σε όλους.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, αφού το αναφέρατε, δράττομαι της ευκαιρίας να επισημάνω και στους Έλληνες πολίτες ότι πράγματι το Διεθνές Αεροδρόμιο Ηρακλείου στην περιοχή του Καστελίου είναι ένα έργο της κυβέρνησης του ΣΥΡΙΖΑ, ένα έργο το οποίο το προηγούμενο διάστημα ωρίμασε και έφτασε μέχρι το τέλος η κυβέρνηση του ΣΥΡΙΖΑ. Εξασφάλισε, ωρίμασε τις μελέτες, προχώρησε και εκπόνησε διεθνή διαγωνισμό, αναδείχθηκε η ανάδοχος εταιρεία, βρήκε τον τρόπο χρηματοδότησης με τη διαδικασία που είπαμε και κυρώθηκε εν τέλει η σύμβαση στο ελληνικό Κοινοβούλιο. Όλα αυτά συνέβησαν επί της προηγούμενης κυβέρνησης.

Και είναι καλό αυτό να το επισημαίνουμε και να το θυμόμαστε, διότι αυτό το μεσοδιάστημα του σχεδόν ενάμισι έτους που μεσολάβησε από το καλοκαίρι του 2019 δεν επιτελέσθη τίποτα. Το μόνο που έγινε ήταν ένα επικοινωνιακό «ταρατατζούμ» από τον Πρωθυπουργό, που ήρθε, θεμελίωσε, έριξε λάσπη σε μία πλάκα και αυτό ήταν όλο. Καμμία εργασία δεν έγινε. Και αυτό είναι το δομικό πρόβλημα, αυτό είναι το πολιτικό ζήτημα.

Χάθηκε ενάμισι έτος, κύριε Υπουργέ, όπου θα μπορούσαν να έχουν προχωρήσει, να έχουν κινήσει, επιτέλους, οι εργασίες και να μη μένουμε στο στάδιο των πρόδρομων εργασιών. Θα μπορούσε να έχει ξεκινήσει αυτή η διαδικασία που τόσο έντονη αναπτυξιακή ρότα μπορεί να παρέχει στο νησί και τους κατοίκους του.

Είναι ένα έργο πάρα πολύ σημαντικό, ορόσημο για τον τόπο μου προσωπικά, αλλά γενικότερα για την ανάπτυξη του νησιού. Ευελπιστώ, λοιπόν, το κυβερνητικό επιτελείο να επιταχύνει, επιτέλους, έστω και τώρα, την ύστατη για μας στιγμή, δεκαέξι μήνες μετά, το έργο, διότι το έργο, κύριε Υπουργέ, μένει βαλτωμένο.

Η ουσία του ερωτήματος που αφορά στην περιοχή του υφιστάμενου αερολιμένα «Νίκος Καζαντζάκης» και στις δεσμεύσεις που εσείς έχετε αναλάβει με την υπογραφή της δανειακής σύμβασης με την ΕΤΕπ –περιμένω διακαώς και πραγματικά να ακούσω σιωπών τη δευτερολογία σας για το περιεχόμενο της συμβάσεως-, είναι πάρα πολύ κρίσιμο.

Έχουμε, λοιπόν, δικαίωμα κατ’ αρχάς ως Έλληνες πολίτες αλλά και ως κάτοικοι του νησιού, να γνωρίζουμε τους όρους αυτούς. Μήπως υπάρχει, κάποιος συγκεκριμένος λόγος που αυτό δεν γίνεται, μετά την παρατεταμένη δική μου όχληση, κύριε Πρόεδρε, αξιοποιώντας κάθε κοινοβουλευτικό εργαλείο που διέθετα –τρεις ερωτήσεις υπ’ αριθμούς 239, 538 και 336 από τον Φλεβάρη, τον Μάρτιο και αντίστοιχα τον Ιούνιο του 2020- ζητώντας μέσω κοινοβουλευτικού ελέγχου την περίφημη αυτή δανειακή σύμβαση; Αυτή, μάλιστα, έρχονται να συνεπικουρήσουν και άλλα αιτήματα κατάθεσης εγγράφων που ο ΣΥΡΙΖΑ - Προοδευτική Συμμαχία ως Αξιωματική Αντιπολίτευση ζητούμε και, δυστυχώς, ποιείτε την νήσσαν. Αυτό είναι κάτι που πρέπει να το αναφέρουμε.

Είναι βαθιά αντικοινοβουλευτικό και περιμένω διακαώς σήμερα, κύριε Υπουργέ, να έχω τη σύμβαση στα χέρια μου. Είναι αδιανόητο. Μιλάμε για τον Δεκέμβρη πλέον από αύριο του 2020, έναν χρόνο μετά και η ελληνική Βουλή, η Εθνική Αντιπροσωπεία δεν έχει στη διάθεσή της τη σύμβαση.

Και ξέρετε, είμαστε σε ένα «timing», σε ένα «momentum» ιδιαίτερα κρίσιμο, την ώρα που η χώρα βρίσκεται σε καθεστώς ρήτρας διαφυγής. Δεν υπάρχει τρόικα, δεν υπάρχουν μνημόνια, δεν υπάρχει περιορισμός για 3,5% πρωτογενές πλεόνασμα. Εισρέει ρευστότητα στη χώρα μέσα από τα ευρωπαϊκά διαρθρωτικά και επενδυτικά ταμεία.

Μάλιστα, ο κ. Σκυλακάκης είναι δίπλα σας και αυτό που θα αναφέρω τώρα νομίζω ότι άπτεται και του δικού του ενδιαφέροντος. Μιλώ για τον τρόπο, για την πολιτική βούληση που έχετε αναφορικά με το συγκεκριμένο έργο.

Γνωρίζουμε πάρα πολύ καλά ότι το Εθνικό Σχέδιο Ανάκαμψης και Ανθεκτικότητος, το «Recovery Fund», το Ταμείο Ανακάμψεως, δίδει τη δυνατότητα αξιοποίησης τέτοιου είδους έργου, γιατί μιλάμε για μια ολιστική ανάπλαση, κύριε Πρόεδρε, μία ανάπλαση καθοριστικής σημασίας. Πολλές φορές λέμε ότι το «Ελληνικό της Κρήτης» είναι το «Νίκος Καζαντζάκης», για να καταλάβει ο κόσμος.

Το ερώτημα, λοιπόν, είναι το εξής: Πώς είναι δυνατόν να προχωράτε στην ωρίμανση μίας τέτοιας μελέτης με τη διαδικασία που η ΕΤΕπ και η «World Bank» πολλές φορές στο παρελθόν έχουν ακολουθήσει, χωρίς να λαμβάνετε υπ’ όψιν σας την ίδια την κοινωνία, την τοπική αυτοδιοίκηση, τον δήμο, την περιφέρεια, την κοινωνία των πολιτών;

Είπατε και κάτι ανακριβές. Ο Δήμος Ηρακλείου δεν διαθέτει 500 στρέμματα. Είναι κύριος και νομέας του ακινήτου κατά 24,7%, κύριε Υπουργέ. Κι αν λάβετε υπ’ όψιν σας ότι είναι τρεις χιλιάδες εκατόν τριάντα τρία τα στρέμματα, αντιλαμβάνεσαι ότι η επιφάνεια είναι μεγαλύτερη. Οπότε, δείτε ξανά τα στοιχεία σας, γιατί δεν είναι ακριβή. Το λέω με επιείκεια.

Ας αναφερθούμε τώρα στην ουσία.

**ΠΡΟΕΔΡΕΥΩΝ (Νικήτας Κακλαμάνης):** Ακόμα ήσασταν στην εισαγωγή; Σας έχω αφήσει ενάμισι λεπτό.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το εκτιμώ και ολοκληρώνω.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μέσα σ’ αυτό το περιβάλλον που σας περιέγραψα, θεωρούμε ότι με τον τρόπο και την αβελτηρία σας υπονομεύετε τις αναπτυξιακές δυνατότητες της ελληνικής οικονομίας και της Κρήτης εν γένει. Είστε αναξιόπιστοι. Για να ανακτήσετε, όμως, μέρος της αξιοπιστίας σας, ελπίζω σήμερα να καταθέσετε, επιτέλους, τη δανειακή σύμβαση που υπογράψατε, καθώς επίσης και τα συνοδευτικά της παραρτήματα και έγγραφα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, τα στοιχεία που σας έδωσα προηγουμένως είναι ακριβή. Ως προς το δεύτερο μέρος της ερώτησης για τη δανειακή σύμβαση, η δανειακή σύμβαση με την Ευρωπαϊκή Τράπεζα Επενδύσεων για τη χρηματοδότηση της κατασκευής του νέου Διεθνούς Αεροδρομίου του Ηρακλείου έχει τα ίδια χαρακτηριστικά με όλες τις ανάλογες δανειακές συμβάσεις που έχει υπογράψει μέχρι σήμερα το ελληνικό δημόσιο με την Ευρωπαϊκή Τράπεζα Επενδύσεων.

Στη συγκεκριμένη δανειακή σύμβαση για τη χρηματοδότηση, της χρηματοδοτικής συμβολής του δημοσίου στο έργο, το δημόσιο έχει δεσμευθεί για την επωφελή αξιοποίηση του ευρύτερου χώρου του υφιστάμενου Διεθνούς Αερολιμένα Ηρακλείου «Νίκος Καζαντζάκης». Και αυτό γίνεται εκ των προτέρων, για να μην επαναληφθεί το παράδειγμα με το αεροδρόμιο του Ελληνικού που η έκταση παρέμεινε αναξιοποίητη επί σειρά ετών.

Η αξιοποίησή του θα γίνει με όρους δημοσίου συμφέροντος και κυρίως με τη συμμετοχή της τοπικής κοινωνίας και της αυτοδιοίκησης, με ορθολογικούς κανόνες. Υπάρχει δέσμευση για ανοιχτή και δημόσια διαβούλευση με τους τοπικούς φορείς για το σχέδιο αξιοποίησης. Έχει ήδη συσταθεί ομάδα εργασίας για την εκπόνηση των σχετικών προτάσεων, η οποία έχει ξεκινήσει τις εργασίες της από τις 17 Δεκεμβρίου του 2019, όταν και συνεδρίασε για πρώτη φορά.

Πριν από την αξιοποίηση του χώρου του αερολιμένα «Νίκος Καζαντζάκης», θα προηγηθεί δημόσια διαβούλευση με τις τοπικές αρχές επί του σχεδίου και των προτάσεων αξιοποίησης που θα υπάρξουν από τη δουλειά που κάνει η ομάδα εργασίας. Το σχέδιο αυτό εντάσσεται στο συνολικό στρατηγικό σχέδιο για την ανάπλαση της περιοχής του Ηρακλείου και σε κάθε περίπτωση, θα ληφθεί υπ’ όψιν ο παράγων της οικονομικής βιωσιμότητας κάθε παρέμβασης.

Κατά τον σχεδιασμό και προγραμματισμό του έργου είναι δεδομένο ότι θα έχει ως προϋπόθεση ένα ολοκληρωμένο σχέδιο αστικής ανάπτυξης, μαζί με σχέδια και μελέτες περιβαλλοντολογικών επιπτώσεων.

Σε κάθε περίπτωση, η διαδικασία της αξιοποίησης θα κινηθεί αμέσως μετά την έναρξη λειτουργίας του νέου Αερολιμένα Ηρακλείου στο Καστέλλι Πεδιάδας που προβλέπεται να γίνει το 2025.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε σε δύο ερωτήσεις που θα απαντήσει ο Αναπληρωτής Υπουργός Οικονομικών κ. Σκυλακάκης.

Θα συζητηθεί, λοιπόν, τώρα η δεύτερη με αριθμό 182/22-11-2020 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεωργίου Καμίνηπρος τον ΥπουργόΟικονομικών,με θέμα: «Αποκλεισμός νέων επιχειρήσεων από Επιστρεπτέα Προκαταβολή».

Ορίστε, έχετε τον λόγο, κύριε Καμίνη.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κύριε Υπουργέ, η επιδημιολογική κρίση που έπληξε τη χώρα έπληξε, βεβαίως, και χιλιάδες επιχειρήσεων. Ορισμένες έχουν δεχθεί ολοκληρωτικό πλήγμα και μεταξύ αυτών είναι κυρίως οι νέες επιχειρήσεις, επιχειρήσεις δηλαδή που άνοιξαν μέσα στην περίοδο της κρίσης ή λίγο πριν, είτε, δηλαδή, τους τελευταίους μήνες του 2019 είτε τους πρώτους μήνες προτού ενσκήψει η πανδημία το 2020.

Πρόκειται για επιχειρήσεις πολλές από τις οποίες επένδυσαν πολλά κεφάλαια, προσέλαβαν προσωπικό, κλείσανε υποχρεωτικά την άνοιξη και τώρα τον Νοέμβριο, βρήκαν με το ξεκίνημά τους μία αγορά καθημαγμένη, καθώς η πτώση της καταναλωτικής δαπάνης υπολογίζεται σε πάνω από 25% και ταυτόχρονα, δεν είχαν τον εύλογο χρόνο να χτίσουν ένα πελατολόγιο και να αποθεματοποιήσουν έστω ένα κεφάλαιο κίνησης.

Αυτές οι επιχειρήσεις που έκλεισαν αναγκαστικά στο πρώτο lockdown είχαν πάρει στην πρώτη φάση ένα επίδομα 800 ευρώ που καταλαβαίνουμε ότι ουσιαστικά δεν επαρκεί. Και στο δεύτερο lockdown κάποιες από αυτές, με τα στοιχεία που έχουμε προς το παρόν, φαίνεται πως δεν παίρνουν, γιατί δεν πληρούν τις προϋποθέσεις για τον τζίρο 20%, ο οποίος έχει τεθεί, γιατί όταν άνοιξαν κατά τους τελευταίους αυτούς μήνες του 2019 ή τους πρώτους του 2020 οι τζίροι τους ήταν πάρα πολύ χαμηλοί γιατί ήταν επιχειρήσεις οι οποίες μόλις ξεκινούσαν.

Υπάρχει βεβαίως ένα ερμηνευτικό πρόβλημα στο άρθρο 3. Είναι πιθανόν να υπάγονται στην περίπτωση εκείνη όπου παίρνουν επιχειρήσεις ανεξαρτήτως τζίρου, αυτές που περιλαμβάνονται στο παράρτημα 3, όπως αναφέρει. Παρ’ όλα αυτά, έχω επτά περιπτώσεις επιχειρήσεων, τις οποίες θα καταθέσω στα Πρακτικά, οι οποίες πληρούσαν τις προϋποθέσεις του παραρτήματος 3 και δεν περιλαμβάνονται, απορρίφθηκαν οι αιτήσεις τους για επιστρεπτέα προκαταβολή.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ πολύ, κύριε Καμίνη, για την ερώτηση.

Πράγματι, το θέμα των νέων επιχειρήσεων είναι ένα πολύ δύσκολο τεχνικά πρόβλημα, γιατί όλη η φιλοσοφία της επιστρεπτέας είναι να υφίσταται τζίρος για να μπορούμε να συγκρίνουμε και να ξέρουμε τι πρέπει να δοθεί σε κάθε επιχείρηση. Διότι όλο το μυστικό αυτού του μέτρου είναι ότι δουλεύει αυτόματα. Δεν υπάρχει κανένας κρατικός φορέας που εξετάζει τα στοιχεία, συγκεκριμένα της επιχείρησης. Αντιλαμβάνεστε ότι θα ήταν τελείως αδύνατο να συμβεί αυτό, με δεδομένο τον αριθμό των επιχειρήσεων και την πολυπλοκότητα που έχει η κάθε επιχείρηση χωριστά. Δουλεύει ένας αλγόριθμος.

Ακριβώς γιατί είναι σωστή η παρατήρησή σας στην επιστρεπτέα προκαταβολή 4, που κατά το ήμισυ είναι μη επιστρεπτέα, έχουμε περιλάβει τη δυνατότητα να υπάρχουν νέες επιχειρήσεις με δύο σημεία σύγκρισης. Το ένα είναι ο Φεβρουάριος του 2020, δηλαδή τι συνέβαινε πριν από την πανδημία και σε περίπτωση που δεν έχει θετικό τζίρο τον Φεβρουάριο του 2020, ο τζίρος που χρησιμοποιούμε είναι ο Ιούλιος και ο Αύγουστος του 2020, που ήταν οι δύο καλύτεροι μήνες, αν θέλετε -ειδικά ο Αύγουστος- στη διάρκεια της πανδημίας, για να συγκρίνουμε στη συνέχεια με τον Σεπτέμβριο - Οκτώβριο, για να δούμε τι μπορούμε να δώσουμε.

Είναι ενδιαφέρον ότι μέχρι σήμερα στις 12.00΄ έχουν εγκριθεί τετρακόσιες δεκαεννέα χιλιάδες αιτήσεις επιστρεπτέας προκαταβολής. Μιλάμε για τεράστιο αριθμό επιχειρήσεων κάθε είδους και μεγέθους, κυρίως με διπλάσια παρουσία επιχειρήσεων από ό,τι τις προηγούμενες φορές με εργαζόμενους. Αυτό σημαίνει ότι μπαίνει μια ασπίδα προστασίας στους εργαζόμενους αυτών των επιχειρήσεων, γιατί είναι δεσμευμένες οι επιχειρήσεις που παίρνουν τα χρήματα να κρατήσουν τις θέσεις εργασίας απείραχτες μέχρι το τέλος Μαρτίου. Μεταξύ αυτών εγκρίθηκαν δώδεκα χιλιάδες τριακόσιες εξήντα μία νέες επιχειρήσεις.

Συνεπώς, έχουμε επιτέλους και έναν σημαντικό αριθμό νέων επιχειρήσεων οι οποίες έχουν εγκριθεί και θα λάβουν βοήθεια.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ:** Κύριε Υπουργέ, φοβάμαι πως παραμένουμε στα ίδια λιγάκι, γιατί και ο τζίρος του Φεβρουαρίου του 2020, όπως καταλαβαίνετε, στην ουσία για μια επιχείρηση η οποία άνοιξε το τελευταίο τρίμηνο του 2019 ή τους πρώτους μήνες του 2020 δεν λύνει το πρόβλημα.

Παρ’ όλα αυτά, θα καταθέσω στα Πρακτικά ενδεικτικά τις επτά επιχειρήσεις για τις οποίες έχω πληροφόρηση, οι οποίες δεν εμπίπτουν πιθανόν ακόμα και με τα νέα κριτήρια τα οποία υιοθετήσατε. Θα ήθελα να ακούσω πώς θα γίνει; Με εγκύκλιο, με προφορικές οδηγίες προς τις υπηρεσίες, με ποιον τρόπο;

Τα νέα στοιχεία, λοιπόν, αυτά τα οποία θα καταθέσω, αφορούν επτά επιχειρήσεις, οι οποίες φοβάμαι ότι δεν πληρούν τα κριτήρια του τζίρου και είναι εύλογο να μην τα πληρούν από το χρονικό σημείο που άνοιξαν. Όμως, θα ήθελα να εξεταστεί εάν εμπίπτουν στην ακριβώς επόμενη παράγραφο, όπου πλέον λαμβάνουν επιστρεπτέα προκαταβολή επιχειρήσεις ανεξαρτήτως τζίρου, αρκεί να έκαναν το μίνιμουμ των 300 ευρώ, αρκεί να εμπίπτουν στο παράρτημα 3, το οποίο επισυνάπτεται και έχει κανονιστική ισχύ.

Σας ευχαριστώ.

(Στο σημείο αυτό ο Βουλευτής κ. Γεώργιος Καμίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Μέχρι να φύγει ο κ. Σκυλακάκης τα παιδιά που είστε στα Πρακτικά βγάλτε ένα φωτοαντίγραφο να το δώσετε στον Υπουργό, να το πάρει μαζί του.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών)**: Ευχαριστώ, κύριε Πρόεδρε.

Πρέπει να λάβουμε υπ’ όψιν μας το εξής. Η επιστρεπτέα που δίνουμε τώρα είναι η Επιστρεπτέα Προκαταβολή 4, που καλύπτει τους μήνες Σεπτέμβριο και Οκτώβριο. Η Επιστρεπτέα Προκαταβολή 5 θα καλύψει τους μήνες Νοέμβριο και πιθανότατα -αύριο θα βγει η τελική ανακοίνωση- και Δεκέμβριο. Οι επιστρεπτέες από τον Σεπτέμβριο και μετά αποτελούν ένα ενιαίο σύνολο.

Συνεπώς, η επιχείρηση που τυχόν δεν είχε κριτήρια τζίρου τον Σεπτέμβριο και τον Οκτώβριο, με δεδομένο ότι έχουμε lockdown τον Νοέμβριο και τον Δεκέμβριο, θα αποκτήσει σχετικά κριτήρια τζίρου και θα μπορέσει να πάρει χρήματα για όλη την περίοδο. Το ίδιο θα ισχύει -είναι πολύ πιθανόν- και για τις επόμενες επιστρεπτέες προκαταβολές, όσο χρειαστεί να χρησιμοποιούμε αυτό το μέτρο. Συνεπώς, καμμία από τις νέες επιχειρήσεις που αναφέρετε δεν θα αποκλειστούν από το μέτρο της Επιστρεπτέας, περιλαμβανομένων και αυτών των μηνών.

Απλώς είναι αδύνατον να δώσουμε χρήματα χωρίς κάποιο κριτήριο. Το κριτήριο του τζίρου είναι το μόνο αντικειμενικό κριτήριο, διότι αλλιώς, θα έπρεπε να εξετάσουμε δεκάδων χιλιάδων νέων επιχειρήσεων -σας είπα τώρα για δώδεκα χιλιάδες τριακόσιες εξήντα μία που πήραν- τα business plan και να αξιολογήσουμε τι θα προέβλεπε το business plan, το επιχειρηματικό σχέδιο, της συγκεκριμένης επιχείρησης ότι θα είχε. Αυτό δυστυχώς δεν γίνεται ούτε μπορούμε να ξέρουμε τι ακριβώς κάνει η κάθε επιχείρηση.

Όλο το μυστικό της Επιστρεπτέας είναι η αυτοματοποίηση. Κανένα ανθρώπινο χέρι, καμμία πολιτική παρέμβαση, είναι χρήματα που βγαίνουν από τον αλγόριθμο. Εμπεριέχουν -όταν μιλάμε για εκατοντάδες χιλιάδες επιχειρήσεις- και κάποιες αναπόφευκτες αδικίες, αλλά είναι τόσο σημαντικό να ενισχυθούν αυτές οι εκατοντάδες χιλιάδες επιχειρήσεις, που πρέπει πράγματι να προχωρούμε σε αυτό το μέτρο και θα δούμε στην πορεία πώς μπορούμε να βοηθήσουμε τις επιχειρήσεις αυτές καλύτερα, αφού τελειώσει και ο επόμενος κύκλος της επιστρεπτέας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στη συζήτηση της τελευταίας σημερινής ερώτησης, που είναι η τέταρτη με αριθμό 527/109/14-10-2020 ερώτηση και αίτηση κατάθεσης εγγράφων του κύκλου αναφορών - ερωτήσεων, του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαράδεκτη αδιαφορία για τη ζημιά που προκάλεσαν τα περιοριστικά μέτρα στους παραγωγούς αρωματικών φυτών».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, είναι η τρίτη φορά που συζητείται η συγκεκριμένη ερώτηση στην Ολομέλεια του Κοινοβουλίου και είναι ενδεικτική για το γεγονός ότι υπάρχουν πάρα πολλές δραστηριότητες που δεν έτυχαν της στήριξης της πολιτείας, τουλάχιστον στον βαθμό που το είχαν ανάγκη, λόγω του ότι δεν ακολουθήθηκε ένας συστηματικός τρόπος για τον χαρακτηρισμό των επιχειρήσεων αυτών ως πληττόμενων.

Συγκεκριμένα, υπάρχει το παράδειγμα το οποίο σας είχα αναφέρει από τον Απρίλιο, που αφορά στους παραγωγούς αρωματικών φυτών. Ενώ είχε τεθεί το θέμα από εμένα και προς εσάς και προς το Υπουργείο Αγροτικής Ανάπτυξης, δεν υπήρξε διαδικασία αξιολόγησης αυτής της πρότασης για την ένταξη στους πληττόμενους ΚΑΔ. Το αποτέλεσμα είναι να μην είναι σε κανένα μέτρο στήριξης, πλην της μιας και μοναδικής φοράς που δεν υπήρξε ως προϋπόθεση για την ένταξη στην Επιστρεπτέα Προκαταβολή -αν δεν κάνω λάθος ήταν η τρίτη ή η τέταρτη- ο χαρακτηρισμός του ΚΑΔ. Όμως, μια σειρά από προγράμματα, όπως αυτά των περιφερειών, όπως είναι άλλες διευκολύνσεις που έχουν να κάνουν με τις επιταγές ή άλλα μέτρα, δεν έχουν ακουμπήσει τους παραγωγούς.

Στην απάντηση την οποία δώσατε την προηγούμενη εβδομάδα γραπτώς αναφέρετε ότι «ο πρωτογενής τομέας, συμπεριλαμβανομένης και της καλλιέργειας αρωματικών φυτών έχει τύχει ενίσχυσης με δέσμη μέτρων» κ.λπ.. Αναφέρεστε σε επιστρεπτέα προκαταβολή 150 εκατομμυρίων ευρώ, σε μία, όπως σας είπα. Μέσα στα 150 εκατομμύρια δεν περιλαμβάνεται.

Επίσης, από κάτω αναφέρεστε σε μια σειρά κωδικούς εμπορίας, εισαγωγών, διακίνησης, που είναι στους πληττόμενους και στους στηριζόμενους -και ορθώς- αλλά λείπει η παραγωγή.

Πώς, λοιπόν, θεωρείται πληττόμενος ο έμπορος που διακινεί ένα συγκεκριμένο προϊόν και ο παραγωγός του προϊόντος δεν θεωρείται πληττόμενος; Αυτή είναι μια απλή απορία. Το Υπουργείο Αγροτικής Ανάπτυξης δεν έχει εντάξει στα 150 εκατομμύρια ευρώ τη συγκεκριμένη κατηγορία παραγωγών και το απλό αίτημα προς εσάς είναι ο χαρακτηρισμός του ΚΑΔ. Τίποτα παραπάνω

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Κεγκέρογλου, ευχαριστώ για την ερώτηση.

Δεν ξέρω αν το ξέρετε, αλλά τυχαίνει στην προηγούμενη ζωή μου, πριν αναλάβω τα καθήκοντα που ανέλαβα τον Ιούλιο, να είμαι ο ίδιος παραγωγός αρωματικών φυτών, οπότε έχω πολύ συγκεκριμένη άποψη για το τι συμβαίνει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και για να μην κατηγορηθείτε, την πάτησαν οι άνθρωποι!

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Θέλω να μπούμε σε βάθος εδώ. Εάν οι παραγωγοί αρωματικών φυτών είναι συνεταιρισμένοι, συνήθως οι συνεταιρισμοί ή οι οργανώσεις παραγωγών κ.λπ. ασκούν και εμπορία, συνεπώς έχουν τη δυνατότητα να περιληφθούν στους πληττόμενους ΚΑΔ, εφόσον έχουν αντίστοιχες δραστηριότητες.

Στην επιστρεπτέα δεν είναι αλήθεια ότι δεν περιλαμβάνονται. Η αλήθεια είναι ότι από την πρώτη επιστρεπτέα μέχρι και τώρα υπάρχει δυνατότητα των επιχειρήσεων, φτάνει να μην είναι ατομικές επιχειρήσεις χωρίς εργαζόμενους. Όσοι, λοιπόν, ήταν μεγαλύτεροι παραγωγοί αρωματικών φυτών και είχαν εργαζόμενους ή είχαν άλλη νομική μορφή πέραν της ατομικής επιχείρησης, δηλαδή του κατ’ επάγγελμα αγρότη, εφόσον είχαν εργαζομένους, ήταν μέσα εδώ. Οι αγρότες περιλαμβάνονται πλέον -όχι του ειδικού καθεστώτος, οι κατ’ επάγγελμα αγρότες- στην Επιστρεπτέα Προκαταβολή 4 και για το διάστημα Σεπτεμβρίου - Οκτωβρίου έχουν τη βοήθεια μέσα από την Επιστρεπτέα στον βαθμό που υπάρχει μείωση του τζίρου.

Σε σχέση με το Υπουργείο Γεωργίας, αυτό που εμείς έχουμε κάνει είναι ότι έχουμε διαθέσει ένα ποσό 150 εκατομμυρίων ευρώ και το Υπουργείο Γεωργίας παρατηρεί τις εξελίξεις στους κλάδους και έρχεται μετά από μια κάποια συνεννόηση και μας προτείνει και αντίστοιχα, βοηθούμε τον συγκεκριμένο κλάδο με βάση την πρόταση του Υπουργείου Γεωργίας.

Αυτή είναι η εικόνα για τον τρόπο που αντιμετωπίζουμε αυτό το θέμα. Σε κάθε περίπτωση, δεδομένου ότι και ο Νοέμβριος - Δεκέμβριος θα είναι δύο μήνες που θα λειτουργήσει πάλι η Επιστρεπτέα, θα μπορούν οι αγρότες που έχουν μείωση του τζίρου τους να παρέμβουν.

Θα μου επιτρέψετε μια παρατήρηση: Στους αγρότες είναι πολύ δύσκολο να μετρήσεις πότε έχουν μείωση του τζίρου, διότι είναι συνάρτηση του πότε θα διαμορφωθούν οι τιμές και θα αποφασίσουν να πουλήσουν και άλλοι μπορεί να πληγούν πολύ εύκολα, εφόσον έχουν φρέσκα και δεν μπορούν να διατεθούν σε μια συγκεκριμένη περίοδο και άλλοι είναι σε λίγο καλύτερη κατάσταση, γιατί μπορούν να χρησιμοποιήσουν αποξήρανση.

Όπως ξέρετε, ένα σημαντικό κομμάτι των αρωματικών φυτών πηγαίνει για εκχυλίσματα και αποξήρανση, πηγαίνει δηλαδή στη μεταποίηση. Συνεπώς, υπάρχει η δυνατότητα, διαφορετική από ό,τι υπάρχει στα φρέσκα, απορρόφησης του προϊόντος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Παρ’ ότι παραγωγός, είχατε μια αντίφαση στην τοποθέτησή σας. Μου το είχατε πει και τον Απρίλιο ότι ήσασταν παραγωγός. Ήλπιζα ότι η γνώση σας για τον τομέα θα βοηθούσε.

Η αλήθεια είναι ότι μόνο στην προηγούμενη Επιστρεπτέα, που δεν ήταν προϋπόθεση ο πληττόμενος ΚΑΔ, εντάχθηκαν πράγματι. Και βεβαίως, όπως είπατε προηγουμένως, στην επόμενη, που θα αφορά στην τρέχουσα περίοδο, θα είναι δικαιούχοι. Όμως, είναι μια σειρά από προγράμματα και μέτρα που απαιτούν τον απλό χαρακτηρισμό του ΚΑΔ ως πληττόμενο.

Ας υποθέσουμε ότι ισχύουν όλα όσα είπατε. Ποιος ο λόγος να μην έχει χαρακτηριστεί ως πληττόμενος ο ΚΑΔ της παραγωγής και να έχει χαρακτηριστεί της εμπορίας; Λέτε σήμερα εύλογα ότι, εάν έχει και εμπορία ο συνεταιρισμός, θεωρείται πληττόμενος έμμεσα κ.λπ.. Μιλάμε για λίγους παραγωγούς. Το ξέρετε. Δεν είναι χιλιάδες οι παραγωγοί των αρωματικών φυτών στην Ελλάδα. Είναι λίγοι οι παραγωγοί. Κάνουν την παραγωγή τους και αυτή την παραγωγή πωλούν.

Άρα, δεν μπορούν να ενταχθούν, όπου απαιτείται, ως πληττόμενος ο ΚΑΔ, διότι έχουν έναν συγκεκριμένο ΚΑΔ, τον 128/3001. Αυτός είναι η καλλιέργεια. Οι άλλοι που είναι της εμπορίας, 4637/1001 κ.λπ., αυτοί έχουν ενταχθεί. Όμως, εδώ μιλάμε για τους παραγωγούς.

Εγώ θα έλεγα και για λόγους ηθικής δικαίωσης -πείτε ότι δεν υπάρχει κανένα οικονομικό όφελος από εδώ και πέρα- ότι πρέπει να είναι στους πληττόμενους. Δεν γίνεται αυτό το πράγμα. Δεν γίνεται. Και δεν ξέρω για ποιους λόγους το Υπουργείο Αγροτικής Ανάπτυξης δεν έχει κάνει πρόγραμμα γι’ αυτούς. Στα 150 εκατομμύρια δεν προβλέπεται ούτε ένα ευρώ. Η επίσημη αιτιολογία που έδωσε η Υπουργός, που ήταν στα κυβερνητικά έδρανα τις προάλλες, ήταν: «Μα, δεν έχει υποβληθεί κανένα αίτημα από συλλογικό φορέα». Από πού και ως πού; Πού λέει ότι κάθε ΚΑΔ είναι υποχρεωτικά ενταγμένος σε κάποιο συλλογικό φορέα; Ποιο Σύνταγμα το λέει ή ποιος νόμος; Δύναται να συνεταιρίζονται, δύναται να συνεργάζονται, δύναται να συνδικαλίζονται. Δεν είναι υποχρεωτικό. Μας το παρουσίασε σαν κάτι υποχρεωτικό. «Αφού δεν ήρθε», λέει, «αίτημα από συλλογικό φορέα, πώς θέλετε;».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όταν ο Βουλευτής καταθέτει από τον Μάρτιο, τον Απρίλιο, στο Υπουργείο Αγροτικής Ανάπτυξης και λέει «δείτε αυτή την περίπτωση των εκατοντάδων παραγωγών» -δεν είναι χιλιάδες- «που ασχολούνται με αυτό το δύσκολο αντικείμενο, μελετήστε και αξιολογήστε», δεν είναι εις γνώση τους από τη στιγμή που το θέτουμε μέσω του κοινοβουλευτικού ελέγχου; Είναι εις γνώση τους. Άρα, υπάρχει ένα πρόβλημα, το οποίο δεν έχω καταλάβει.

Αυτό που είπατε είναι μια διέξοδος. Όμως, ξέρετε ότι είναι αλλαγή δραστηριότητας. Όταν είσαι παραγωγός φρέσκων, τα οποία διακινείς στην αγορά τροφίμων μέσω της κεντρικής λαχαναγοράς, μέσω της τοπικής αγοράς και πάει κυρίως στην εστίαση -στην οικιακή κατανάλωση δεν έχουν μεγάλο ποσοστό, αλλά στην εστίαση έχουν μεγάλο ποσοστό- είναι αλλαγή δραστηριότητας να του πεις «πήγαινε τώρα να το κάνεις ξερό». Αυτή είναι μια επιχειρηματική δραστηριότητα, αλλά διαφορετική. Δεν την ασκούν όλοι. Όσοι την ασκούν έχουν τη διέξοδο, αν και πρέπει να πούμε ότι είναι διαφορετικό πράγμα, θέλει διαφορετική υποδομή, θέλει αποστακτήρια. Γνωρίζετε πάρα πολύ καλά ότι εντάσσονται στον τελωνειακό νόμο.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δηλαδή, θα πάρουν άδεια από το τελωνείο, σαν να κάνουν απόσταξη για να μπουν σε αυτή τη δραστηριότητα.

Εγώ θα έλεγα ότι μπορείτε και πρέπει να δώσετε τον χαρακτηρισμό, έστω για ηθική δικαίωση, κύριε Υπουργέ. Και μη νιώθετε ενοχές, επειδή είσαστε παραγωγός, μήπως δούλεψε αντίστροφα, αρνητικά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εδώ κάηκαν τα χλωρά και σώζονται τα ξερά. Ανάποδα απ’ ό,τι λένε.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Να σας πω. Υπάρχουν δύο είδη αρωματικών φυτών, αλλά είναι όλα στον ίδιο ΚΑΔ. Υπάρχουν αρωματικά φυτά που πηγαίνουν στην αρωματοβιομηχανία. Είναι κυρίως στη βόρεια Ελλάδα πολλοί από αυτούς και το αποστακτήριά τους. Για παράδειγμα, οι λεβάντες. Πολύ πράγμα είναι εκεί ως επί το πλείστον. Υπάρχουν κηπευτικά αρωματικά φυτά. Είναι πολύ λιγότεροι οι παραγωγοί -σε αυτούς νομίζω ότι αναφέρεστε- που μπορεί να κάνουν βασιλικό κ.λπ.. Δίνονται μεν και αποξηραμένα, αλλά είναι μια άλλη αγορά. Έχετε δίκιο.

Η αλήθεια είναι ότι αποστακτήριο για αρωματικά φυτά υπάρχει και στην Κρήτη και είναι και καλό. Δεν είναι εύκολο να αλλάξεις δραστηριότητα. Το θέμα είναι ότι ο ΚΑΔ αυτός περιλαμβάνει και μεγάλο αριθμό επιχειρήσεων που δεν επηρεάζονται -είναι αυτές που πάνε στην αρωματοβιομηχανία- και έναν πολύ μικρότερο αριθμό επιχειρήσεων που πάνε στην εστίαση. Αυτή η δυσκολία των ΚΑΔ όχι μόνο στο συγκεκριμένο θέμα, αλλά σε πάρα πολλά θέματα είναι που δημιουργεί μια αδυναμία διαχείρισης και των δύο διαφορετικών. Δηλαδή, έχετε ένα 70% που πιθανότατα δεν πλήττονται και ίσως ένα 30% που πλήττονται.

Είναι κάτι που και εγώ προσωπικά θα το εξετάσω για να δω τι μπορούμε να κάνουμε για αυτά που είναι κηπευτικά αρωματικά φυτά.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Στο σημείο αυτό ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 17.06΄ λύεται η συνεδρίαση για την προσεχή Τετάρτη 2 Δεκεμβρίου 2020 και ώρα 9.00΄, με αντικείμενο εργασιών του Σώματος: κοινοβουλευτικός έλεγχος, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**